title: Tuuliranta

text: Tumma hahmo, joka ilmestyi Heidin taakse metsässä, olikin Peppi. Joonatan löi tietämättään Peppiä lapiolla. Hahmo, johon Peppi ja Heidi törmäsivät metsässä lähtiessään päätielle, oli Tuulirannan omistaja. Naiset päättivät kostaa Jirille ja Joonatanille näiden kepposen pyytämällä miestä ampumaan laukauksen. Peppi, Heidi ja Jiri kuitenkin kiistävät kaataneensa Joonatanin ja lyöneensä tältä tajun pois. Samalla salaperäinen hahmo kävelee Tuulirannan kuistilla ja katselee ikkunasta sisään. Onko paikka sittenkin kirottu?


title: Andrius Jurkūnas

text: Andrius Jurkūnas (s. 21. toukokuuta 1976 Kaunas, Liettuan SNT, Neuvostoliitto) on liettualainen kilpauransa päättänyt koripalloilija.


title: Andrius Jurkūnas

text: Clemsonin yliopiston valmentaja näki Jurkūnasin pelaavan Euroopan junioriturnauksissa, jolloin yliopisto halusi saada hänet joukkueeseensa. Hän siirtyikin kouluun vuonna 1995, jolloin hänet oli listattu Yhdysvaltain 45 parhaan lukiopelaajan listaukseen. Jurkūnas joutui jättämään kauden 1997–1998 kokonaan väliin polvileikkauksen takia. Kausi 1999–2000 oli tilastollisesti hänen parhaansa yliopistossa, sillä hän teki 8,5 pisteen ja 5,1 levypallon ottelukohtaiset keskiarvot. Kaudeksi 2000–2001 Jurkūnas siirtyi Liettuaan, BC Žalgirisiin. Hän teki Euroliigassa 12,1 pistettä ottelua kohden. Jurkūnas aloitti myös seuraavan kauden joukkueessa, mutta sai potkut marraskuussa 2001. Joulukuussa hän siirtyi Polonia Varsovaan, jota hän edusti loppukauden.


title: Andrius Jurkūnas

text: Kaudeksi 2002–2003 Jurkūnas teki sopimuksen ALBA Berlinin kanssa, mutta sopimus purettiin hänen loukkaannuttua. Tammikuussa 2003 hän siirtyi Hapoel Jerusalemiin, jossa hän pelasi loppukauden. Kauden 2003–2004 alussa Jurkūnas ei pelannut missään seurassa, mutta joulukuussa 2003 hän kävi Astoria Bydgoszczin testattavana ja pelasi loppukauden ajan seurassa.


title: Andrius Jurkūnas

text: Kauden 2004–2005 Jurkūnas aloitti Elitzur Ashkelonissa, mutta hänelle annettiin potkut jo syyskuussa 2004. Tammikuussa 2005 hän siirtyi itävaltalaiseen Dornbirno Lionsiin. Vuodet 2005–2009 Jurkūnas edusti unkarilaista Szolnokia. Parhaana kautenaan hän teki 9,1 pistettä ottelua kohden.


title: Andrius Jurkūnas

text: Jurkūnas edusti lukuisia Liettuan nuorisomaajoukkueita arvokisoissa. Ensimmäisen kerran hän pelasi Liettua maajoukkueessa vuonna 1996, jolloin maa voitti myös olympiapronssia Atlantan olympialaisissa. Hän edusti maataan myös EM-kilpailuissa vuosina 1997 ja 2001.


title: Andrius Jurkūnas

text: Muun muassa FIBA ja Sports-Reference.com eivät lue Jurkūnasia maan vuoden 1996 olympiamitalistiksi/-joukkueeseen.


title: Chris Connor

text: Chris Connor (alun perin "Mary Loutsenhizer"; 8. marraskuuta 1927 Kansas City, Missouri – 29. elokuuta 2009 Toms River, New Jersey) oli yhdysvaltalainen jazzmuusikko. Hän oli June Christyn, Helen O'Connellin ja Julie Londonin ohella yksi keskeisistä cool jazz -laulajista 1950-luvulla. Hän sai vaikutteita Anita O'Daylta.


title: Chris Connor

text: Connor opiskeli varhain klarinettia ja lauloi Missourin yliopistolla pasunisti Bob Brookmeyerin johtamassa big bandissa. Hän lähti New Yorkiin vuonna 1947. Hän oli mukana Claude Thornhillin yhtyeessä 1950-luvun alkuvuosina, ja tämän jälkeen hän työskenteli Stan Kentonin kanssa. Yhteistyöstä syntyi hitti "All About Ronnie".


title: Chris Connor

text: Connor teki debyyttinsä sooloartistina vuonna 1953; hän levytti kolme albumia Bethlehemille ennen kuin siirtyi vuonna 1955 Atlanticiin, jolle hän levytti vielä kaksitoista albumia. Hän oli suosionsa huipulla 1950-luvulla, jolta ovat peräisin esimerkiksi hänen versionsa Billy Strayhornin "Lush Lifesta" ja George Shearingin "Lullabe of Broadwaysta". Hänen albumiensa joukossa ovat "The Rich Sound of Chris Connor", "Lullabies of Birdland" ja "Chris Craft and Ballads of the Sad Cafe".


title: Chris Connor

text: 1960-luvun alussa Connor jätti Atlanticin ja teki sopimuksen FM Recordsin kanssa. Hänen managerinsa oli perustamassa kyseistä levy-yhtiötä, jonka toiminta kuitenkin lopetettiin, kun se oli ehtinyt julkaista vasta kaksi Connorin albumia. Samaan aikaan kun laulaja koki urallaan vastoinkäymisiä, hän kärsi pahenevasta alkoholiongelmasta, jonka hän kuitenkin lopulta voitti. Connorin levytysura elpyi 1970-luvulla, ja hän myös jatkoi kansainvälistä esiintymisuraansa vielä seuranneina vuosikymmeninä.


title: Chris Connor

text: Connorin viimeinen albumi ilmestyi vuonna 2003. Laulaja kuoli syöpään 81-vuotiaana. Hänen pitkäaikainen managerinsa ja kumppaninsa oli Lori Muscarelle.


title: Peanuts Hucko

text: Michael Andrew "Peanuts" Hucko (7. huhtikuuta 1918 Syracuse – 19. kesäkuuta 2003 Fort Worth) oli big bandeissa soittanut klarinetisti ja saksofonisti. Hän työskenteli esimerkiksi Glenn Millerin, Louis Armstrongin ja luultavasti tunnetuimmin Lawrence Welkin kanssa. Hucko mukaili tyylillään Benny Goodmania, jonka kanssa hän myös toimi yhteistyössä. Hänen uransa jatkui 1930-luvulta vuonna 1999 tapahtuneeseen vetäytymiseen.


title: Peanuts Hucko

text: Hucko toimi sekä leaderina että sidemanina, mutta ensisijaisesti jälkimmäisenä. Hän oli myös studiomuusikko. Vuosina 1970–1972 hän esiintyi Welkin TV-show'ssa. Hän muutti 1970-luvulla vaimonsa, laulaja Louise Tobinin kanssa Denveriin, jossa hän omisti yökerhon ja kävi vakituisesti jokavuotisessa Colorado Jazz Partyssa, johon pääsi vain kutsusta. Myöhemmin pariskunta muutti Teksasiin, jossa George W. Bush omisti ensimmäisen vuosittaisen Texas Big Band Jazz Festivalin Huckolle tämän 80-vuotispäivän kunniaksi.


title: Hortência Marcari

text: Hortência Maria de Fátima Marcari (s. 23. syyskuuta 1959 Potirendaba São Paulo) on brasilialainen entinen koripalloilija. Marcaria pidettiin aktiiviurallaan yhtenä maailman parhaana Yhdysvaltain ja Neuvostoliiton ulkopuolisena koripalloilijana. Hänet tunnetaan paremmin pelkällä nimellä Hortência. Kotimaassaan hänet tunnetaan koripalloikonina. Hortênciaa pidettiin aktiiviuralla maailman parhaana naispuolisena takamiehenä.


title: Hortência Marcari

text: Hortência nousi Brasilian maajoukkueen rinkiin jo 15-vuotiaana. Hän tuli pian tunnetuksi aktiivisesta pelitavastaan kentällä ja korintekemisestään. Hortêncian johdolla maajoukkue alkoi menestyä ja maa saavutti Pan-Amerikan kisoista pronssia, hopeaa ja kultaa vuosina 1983, 1985 ja 1991. Hän johdatti maansa MM-kultaan vuonna 1994. Hortência teki MM-kilpailuissa yli 27 pistettä ottelua kohden. Hän vetäytyi koripallosta pian MM-kilpailuiden jälkeen, mutta palasi vuoden 1996 olympialaisiin, joista maa voitti hopeaa.


title: Hortência Marcari

text: Seurajoukkueissa Hortência edusti valtaosan urastaan brasilialaista Associação Prudentinaa. Lisäksi hän pelasi seurakoripalloa muun muassa Perussa, Singaporessa, Malesiassa, Bulgariassa ja Etelä-Koreassa. Pelaajauransa jälkeen hänet valittiin Basketball Hall of Fameen vuonna 2005.


title: HMS Milford (L51)

text: HMS Milford (viirinumerot L32 ja toukokuusta 1940 alkaen U32) oli Britannian Kuninkaallisen laivaston Shoreham-luokan sluuppi, joka palveli toisessa maailmansodassa.


title: HMS Milford (L51)

text: Alus tilattiin 24. huhtikuuta 1931 Devonportin telakalta osana vuoden 1930 laivasto-ohjelmaa. Sen köli laskettiin 14. syyskuuta ja alus laskettiin vesille 11. kesäkuuta 1932. Se valmistui 22. joulukuuta.


title: HMS Milford (L51)

text: "HMS Milford" palveli vuoden 1937 loppuun Etelä-Atlantin laivastoasemalla lukuun ottamatta Portsmouthissa tehtyjä huoltoja. Sen nelituumaiset pääaseet vaihdettiin ilmatorjuntaan kykeneviksi vuoden 1939 alkupuolella Etelä-Afrikassa Simon’s Townissa. Toisen maailmansodan puhjetessa alus palveli edelleen Etelä-Atlantilla.


title: HMS Milford (L51)

text: Syyskuussa 1939 alus siirtyi sodan ajan sijoituspaikkaansa Afrikan länsirannikolla ja aloitti partioinnin sekä merenkulun valvonnan. Se siirrettiin Freetowniin vastaaviin tehtäviin. Lokakuusta alkaen alus suojasi Gibraltarin ja Etelä-Afrikan välisiä saattueita, kunnes se siirrettiin tammikuussa 1940 huollettavaksi Simon’s Towniin.


title: HMS Milford (L51)

text: Alus palasi palvelukseen huhtikuussa ja jatkoi suojaustehtävässä Freetownissa. Toukokuussa sen alueeksi vaihtui Etelä-Atlantti. Alus liittyi 6. heinäkuuta "HMS Hermeksen" ja "HMS Devonshiren" ympärille muodostettuun osastoon, jonka tehtävänä oli iskeä Dakariin. Alus oli elokuussa Freetownissa valmistautumassa uuteen operaatioon Dakarissa olevia Vichyn laivaston aluksia vastaan.


title: HMS Milford (L51)

text: "HMS Milford" liittyi 2. syyskuuta Freetowniin saapuneeseen Force M:ään, jonka mukana se hyökkäsi Dakariin (operaatio Menace). Vapauduttuaan operaatiosta alus palasi Freetowniin saattueiden suojaksi. Alus tuki 7. marraskuuta "HMS Delhin" ja "HMS Devonshiren" kanssa Vapaan Ranskan joukkojen maihinnousua Librevilleen. Se upotti Gabonin rannikolla Librevillen edustalla 8. marraskuuta Vichyn Ranskan sukellusveneen "Poncelet’n", jonka "HMS Devonshiren" lentokone oli havainnut. Vapauduttuaan operaatiosta alus palasi Freetowniin saattuetehtäviin.


title: HMS Milford (L51)

text: Alus suojasi 8. tammikuuta 1941 saattuetta WS5A:ta matkalla Freetownista Hyväntoivonniemelle "HMS Bridgewaterin", "HMS Veloxin", "HMS Videtten", "HMS Asphodelin" ja "HMS Calendulan" kanssa. Vapauduttuaan tehtävästä alus palasi 11. tammikuuta Freetowniin. Alus suojasi 29. tammikuuta Freetownista Kapkaupunkiin matkaavaa saattueetta WS5B, josta se erosi 1. helmikuuta ja palasi Freetowniin. Alus jatkoi saattueiden suojaamista, kunnes se määrättiin huhtikuussa huollettavaksi.


title: HMS Milford (L51)

text: Alus lähti toukokuussa Simon’s Town telakalle, mistä se palasi kesäkuussa palvelukseen. Se jatkoi Atlantin ja Intian valtameren saattueiden suojaamista tukikohtanaan Simon’s Town, kunnes alus lähti marraskuussa Freetowniin. Alus suojasi 28. marraskuuta "HMS Hollyhockin" ja "HMS Verbenan" kanssa saattuetta WS12Z, josta se erkani 15. joulukuuta "HMS Asterin" ja "HMS Marqueriten" saavuttua. "HMS Milford" palasi Freetowniin.


title: HMS Milford (L51)

text: "HMS Milford" teki 27. tammikuuta 1942 sukellusveneentorjuntamatkan ennen saattueen WS15 saapumista Freetowniin. Alus liittyi 29. tammikuuta saattueeseen matkalle Durbaniin, jonne saavuttuaan se erkani saattueesta 13. helmikuuta. Alus jäi Kapkaupunkiin, josta käsin se suojasi alueella matkanneita saattueita.


title: HMS Milford (L51)

text: Alus liittyi 17. maaliskuuta Kapkaupungin edustalla saattueeseen WS16 "HMS Cheshiren" ja "HMS Dunottar Castlen" kanssa. Alus erkani saattueesta vielä samana päivänä, kun "HMS Worcestershire" saapui, ja palasi Kapkaupunkiin. Alus suojasi 22. maaliskuuta seuraavaa saattuetta "HMS Newcastlen" kanssa, erosi saattueesta Durbanissa 25. maaliskuuta ja palasi Kapkaupunkiin.


title: HMS Milford (L51)

text: "HMS Milford" liittyi 18. huhtikuuta saattueeseen WS17B Freetownista Hyväntoivonniemelle. Se erkani 23. huhtikuuta saattueesta ja palasi Kapkaupunkiin. Toukokuun alussa alus siirtyi Freetowniin, josta se suojasi 26. toukokuuta "HMS Mauritiuksen" ja "HMS Hursleyn" kanssa saattueen WS19 Kapkaupunkiin. Se avusti 30. toukokuuta 1943 Länsi-Afrikan rannikolla torpedoitua "SS Flora McDonaldia". Alus erkani saattueesta 6. kesäkuuta Kapkaupungissa, josta se lähti paluumatkalle Freetowniin odottamaan huoltoa.


title: HMS Milford (L51)

text: Alus lähti heinäkuussa Rio de Janeiroon Brasiliaan telakalle. Huolto valmistui syyskuussa, ja alus lähti paluumatkalle Freetowniin koeajojen päätyttyä. Alus liittyi 23. lokakuuta Freetownista Kapkaupunkiin matkanneeseen saattueeseen WS23 "HMS Despatchin" kanssa. Alus erkani 31. lokakuuta saattueesta palaten Freetowniin, jossa se jatkoi palvelustaan.


title: HMS Milford (L51)

text: Alus määrättiin heinäkuussa palaamaan huollettavaksi Britteinsaarille. Elokuussa alus siirrettiin Clydeen, jossa se siirrettiin huoltoon. Telakalla alus määrättiin valmistuttuaan 40. saattajaryhmään. Syyskuussa palvelukseen palattuaan alus liittyi uuteen ryhmäänsä Gibraltarilla suojaten saattuetta Sl136/MKS24. Sen tehtävänä oli suojata Länsi-Afrikan ja Britteinsaarten välisen reitin saattueita.


title: HMS Milford (L51)

text: Alus suojasi 18. marraskuuta ryhmänsä mukana Gibraltarilta lähtenyttä saattuetta SL139/MCS30, jonka uskottiin joutuvan sukellusveneryhmä Schillin kohteeksi. Uhka ei kuitenkaan toteutunut. Saattue joutui 21. marraskuuta liitopommihyökkäyksen maaliksi, kun Heinkel He 117 laukaisi "HMS Chanticleeriin" osuneen liitopommin. Palattuaan joulukuussa Britteinsaarille alus poistettiin runkonsa heikon kunnon vuoksi operatiivisista tehtävistä. Se ankkuroitiin Ardrossaniin odottamaan päätöstä kohtalostaan.


title: HMS Milford (L51)

text: Huhtikuussa 1944 alus valittiin huollon jälkeen toimimaan 10. sukellusvenelaivueen emä- ja koululaivana ja se varustettiin uuteen tehtäväänsä. Se siirrettiin kesäkuussa telakalle, jossa sille asennettiin takakannelle kaksi nosturia ja tutka 271 merimaalien paikantamiseksi. Se palasi palvelukseen lokakuussa koeajojen päätyttyä ja alus liittyi uuteen laivueeseensa Rothesayssä.


title: HMS Milford (L51)

text: "HMS Milford" siirrettiin joulukuussa 1945 Clydessä tehdyn huollon jälkeen Portsmouthiin 7. sukellusvenelaivueeseen. Alus siirrettiin 1946 reserviin ja sijoitettiin poistolistalle 1949. Se myytiin 3. kesäkuuta BISCOlle, joka siirsi romuttamisen T. W. Wardille Hayleen Cornwalliin. Romutettavaksi alus saapui hinattuna 22. heinäkuuta.


title: Kristina Juntunen

text: Kristina Birgitta Juntunen (s. 28. syyskuuta 1976 Jönköping, Ruotsi) on suomalainen näyttelijä ja jazzlaulaja. Hän on valmistunut näyttelijäksi Drama Centre London teatterikoulusta Lontoossa vuonna 2003. Televisioyleisölle hän on tullut tutuksi muun muassa BBC:n televisiosarjassa 15 Storeys High.


title: Verhovažjen piiri

text: Verhovažjen piiri () on kunnallishallintoalue Vologdan alueella Venäjällä. Vuonna 1929 perustetun piirin pinta-ala on 4 300 neliökilometriä. Asukkaita on 15 600 henkeä (vuonna 2010).


title: Verhovažjen piiri

text: Verhovažjen piiri rajoittuu pohjoisessa idässä Vologdan alueen Tarnogski Gorodokin, etelässä Totman ja Sjamžan ja idässä Vožegan piireihin sekä pohjoisessa Arkangelin alueeseen. Pinta-alasta 85 % on metsää. Suurimmat joet ovat Vienanjoen vesistöön kuuluvat Vaga, Kuloi, Pežma, Kolenga ja Termenga. Hyötykaivannaisia ovat hiekka, sora ja turve. Seudulla sijaitsee Verhovažjen maisemansuojelualue.


title: Verhovažjen piiri

text: Piiriin kuuluu 13 maalaiskuntaa: Klimušino, Kolenga (keskuspaikka Noginskaja), Lipetskoje (Leušinskaja), Morozovo, Naumiha, Nižni Kuloi (Urusovskaja), Oljušinskoje (Srednjaja), Šelota, Sibir (Jelisejevskaja), Termenga (Kukolovskaja), Tšusevitsy, Verhovskoje (Smetanino), Verhovažje. Hallinnollinen keskus on Verhovažjen kylä, josta on matkaa 226 kilometriä Vologdaan.


title: Verhovažjen piiri

text: Seudun kautta kulkee Moskovan ja Arkangelin välinen maantie. Tärkein elinkeino on metsäteollisuus. Maatalous on keskittynyt maidon ja lihan tuotantoon sekä pellavan viljelyyn.


title: Verhovažjen piiri

text: Piirissä on neljä perus- ja viisi keskikoulua. Kulttuurilaitoksia ovat lasten taidekoulu, kansanperinnekeskus, kirjastolaitos sekä kulttuuri- ja kerhotalot.


title: Verhovažje

text: Verhovažje () on kylä, maalaiskunta ja Verhovažjen piirin hallinnollinen keskus Vologdan alueella Venäjällä. Se sijaitsee Vagajoen rannalla 226 kilometriä Vologdasta koilliseen. Kylän kautta kulkee Moskovan ja Arkangelin välinen maantie. Asukkaita on 5 200 henkeä (vuonna 2002).


title: Verhovažje

text: Verhovažjen pogosta mainitaan ensimmäisen kerran vuonna 1613. Sijaintinsa ansiosta siitä kehittyi huomattava kauppapaikka. Nykyään tärkein elinkeino on metsäteollisuus. Kylässä on keskikoulu, taidekoulu, kulttuuritalo, kirjasto, historiallinen museo ja piirisairaala. Nähtävyyksiin kuuluvat vanhat kauppiastalot.


title: Čaroban

text: Čaroban on serbialaisen Danica Radojčićin kappale, jonka hän esitti maansa edustuskappaleena vuoden 2011 euroviisuissa. Kappale voitti 26. helmikuuta 2011 pidetyn Serbian euroviisukarsintafinaalin, ja se sai 14 900 ääntä (59,74 % annetuista).


title: Čaroban

text: Kappale kilpaili euroviisujen ensimmäisessä semifinaalissa, jossa se sai 67 pistettä, sijoittui kahdeksanneksi ja pääsi siten finaaliin. Finaalissa se sai 85 pistettä ja sijoittui neljänneksitoista.


title: Nikolai Djakonov

text: Nikolai Mihailovitš Djakonov (, 10. huhtikuuta 1911 Ust-Vym – 21. marraskuuta 1982 Syktyvkar) oli komilainen näytelmäkirjailija ja teatteriohjaaja.


title: Nikolai Djakonov

text: Nikolai Djakonov syntyi talonpoikaisperheeseen. Hän valmistui Leningradin teatterikoulusta vuonna 1936 ja työskenteli sen jälkeen Komin draamateatterin näyttelijänä ja ohjaajana. Vuodesta 1945 lähtien hän toimi teatterin taiteellisena johtajana.


title: Nikolai Djakonov

text: Djakonov kirjoitti ensimmäiset näytelmänsä Sergei Jermolinin kanssa 1930-luvun lopussa. Hänet muistetaan parhaiten huvinäytelmästä "Svad’ba pridanöjön" (”Häät myötäjäisineen”, 1949). Anatoli Glebovin muokkaama venäjänkielinen versio "Svadba s pridanym" sai Stalin-palkinnon vuonna 1951. Näytelmää esitettiin eri kielillä 150 teatterissa Neuvostoliitossa sekä Tšekkoslovakiassa, Puolassa, Bulgariassa ja muualla Itä-Euroopassa. Sen pohjalta on tehty myös elokuva, jota on esitetty Suomessa nimellä "Lemmenkaruselli".


title: Nikolai Djakonov

text: Djakonov liittyi NKP:n jäseneksi vuonna 1941. Vuonna 1945 hän sai Komin ASNT:n kansantaiteilijan ja vuonna 1951 Venäjän SFNT:n ansioituneen taiteilijan arvonimen.


title: Catch .44

text: Catch .44 on Aaron Harveyn ohjaama yhdysvaltalainen toimintadraamaelokuva. Elokuvan pääosia esittävät Bruce Willis, Malin Åkerman, Deborah Ann Woll, Nikki Reed, Forest Whitaker, Brad Dourif, Michael Rosenbaum ja Shea Whigham.


title: Teresa Edwards

text: Teresa Edwards (s. 19. heinäkuuta 1964 Cairo, Georgia) on yhdysvaltalainen entinen koripalloilija ja nykyinen Tulsa Shockin päävalmentaja. Hän on yksi maan menestyneimmistä naiskoripalloilijoista.


title: Teresa Edwards

text: Edwards edusti maataan olympialaisissa viisi kertaa. Hän voitti olympiakultaa neljä kertaa ja yhden olympiahopean. Mitalimäärä on myös olympiahistorian suurin määrä koripallossa. Pan-Amerikan kisoista Edwards voitti kultaa vuonna 1987 ja pronssia vuonna 1991. Hän osallistui MM-kilpailuihin kolme kertaa ja saavutti kaksi maailmanmestaruutta.


title: Teresa Edwards

text: Seurajoukkuetasolla Edwarsd pelasi muun muassa Italiassa, Ranskassa ja Espanjassa. Hän voitti seurajoukkueissaan muun muassa Euroliiga-mestaruuden kaudella 2001–2002. Koripallouransa lopulla Edwards pelasi myös WNBA:ssa. Hänet varattiin vuoden 2003 varaustilaisuudessa ja hän pelasi kaudet 2003 sekä 2004 Minnesota Lynxissä.


title: Teresa Edwards

text: Pelaajauransa jälkeen Edwards on toiminut valmennustehtävissä. Kaudella 2011 hän siirtyi Tulsa Shockin päävalmentajaksi.


title: Velikulta

text: Velikulta oli vuosina 1895–1917 ilmestynyt suomalainen poliittinen pilalehti, joka tuki nuorsuomalaisia.


title: Velikulta

text: "Velikullan" perusti A. B. Mäkelä nuorsuomalaisten omaksi pilalehdeksi joulukuussa 1895, kun "Matti Meikäläinen" oli päätynyt suomalaisen puolueen käsiin. Mäkelä siirtyi myöhemmin "Työmieheen" ja "Velikullan" uudeksi päätoimittajaksi tuli Emil Vainio. Lehti arvosteli alkuvuosinaan jyrkästi vanhoillista papistoa sekä varsinkin ruotsinmielisiä, mutta maltillistui kieliasiassa sortokauden alettua vuosisadan vaihteessa. "Velikulta" sai taloudellista tukea nuorsuomalaisten pää-äänenkannattajalta "Päivälehdeltä", sittemmin "Helsingin Sanomilta". Pilapiirrosten määrä lehdessä kasvoi vuodesta 1905 alkaen ja niitä tekivät useat tunnetut kuvittajat, kuten Alex Federley, Hjalmar Löfving, Jalmari Ruokokoski ja Aarno Karimo. Myös lehden avoin puoluepoliittisuus korostui tässä vaiheessa.


title: Velikulta

text: Vainion jälkeen päätoimittajina toimivat K. J. Mandelin, vuosina 1909–1915 Heikki Kokko ja lopuksi Ilmari Kivinen. Kaikki mainitut olivat myös "Helsingin Sanomien" toimittajia. Vastaavaksi päätoimittajaksi 1911 palannut Vainio tuomittiin vankeuteen majesteettirikoksesta lehden julkaistua alkuaan saksalaisessa "Simplicissimuksessa" ilmestyneen norjalaisen Olof Gullbranson pilapiirroksen, joka esitti Venäjän sortopolitiikkaa Suomessa. "Velikulta" joutui ensimmäisen maailmansodan aikana taloudellisiin vaikeuksiin ja se muutettiin aiempaa kevyemmäksi huumorilehdeksi. Vuoden 1917 lopulla se viimein yhdistettiin pääkilpailijaansa "Tuulispäähän". Ratkaisua helpotti samanaikainen porvarillisten puolueiden läheneminen.


title: Fyren

text: Fyren oli Suomessa vuosina 1898–1922 ilmestynyt ruotsinkielinen poliittinen pilalehti. Satiirinen Fyren tuki avoimesti Ruotsalaisen puolueen linjaa. Lehden nimi tarkoittaa suomeksi majakkaa.


title: Fyren

text: Fyrenin perustamisesta päättivät kirjailijat Victor Petterson, Arthur Sjöblom ja Julius Hirn sekä taiteilijat Alex Federley ja Uno Zeipel F. J. Valbäckin ehdotuksesta. Ensimmäinen päätoimittaja oli kirjailija K. G. Blomqvist, mutta alkuvuosina suuresta osasta sisältöä vastasi Gustaf Mattsson, joka kirjoitti pakinoita Federleyn vastatessa pääasiallisesti pilapiirroksista. Ruotsalaista puoluetta tukenut lehti panosti varsinkin G. Z. Yrjö-Koskisen arvosteluun. Toinen pilkan kohde olivat sosialistit. Vuodesta 1901 alkaen Fyren ilmestyi viikoittain ja varsinkin alkuvuosinaan se oli iskevä ja humaani huumorilehti sekä taloudellisesti hyvin kannattava. Taso laski jonkin verran Hirnin ja Mattsonin lähdettyä lehdestä vuonna 1902. Bobrikovin kauden tiukka sensuuri teki lehden toimittamisesta vaikeaa, vaikka Fyren pyrki parhaansa mukaan kiertämään sensuurin rajoitukset vertauskuvallisen satiirin keinoin.


title: Fyren

text: Fyrenin pääkuvittaja oli Alex Federley, mutta se toimi ponnahduslautana monelle muullekin suomenruotsalaiselle pilapiirtäjälle, kuten Uno Zeipelille ja Oscar Furuhjelmille. Eric Vasström sai päävastuun poliittisista pilapiirroksista 1910-luvulla. Muita lehteen piirtäneitä olivat F. G. Ålander, Edwin Lydén, Rafael Lindell, Carolus Lindberg ja Sigurd Wettenhovi-Aspa. Piirrosten ohella Fyrenin kuvitukseen kuuluivat Emil Cedercreutzin leikkaamat tunnettujen henkilöiden siluetit. Monet Fyrenin kuvittajat siirtyivät myöhemmin 1917 perustetun Kerberos-lehden toimituskuntaan.


title: Fyren

text: Vuosina 1904–1922 Fyrenin päätoimittajana oli Rafael Lindqvist, jonka kaudella lehden linja muuttui kärkkäästi kaikkia tahoja pilkkaavaksi sekä samalla myös entistä jyrkemmin ja ahdaskatseisemmin ruotsinmieliseksi. Lehti toi esiin myös päätoimittajansa sangen oikeistolaiset, antidemokraattiset ja antisemitistiset näkemykset. Lehdessä kesällä 1913 julkaistu Eric Vasström pilapiirros "Ryska hovet i Paatio" toi sekä hänelle että Lindqvistille kolmen kuukauden vankeustuomion majesteettirikoksesta, sillä sen katsottiin halventaneen keisariperheen jäsentä. Ensimmäisen maailmansodan aikana suurimmat päivälehdet kääntyivät Fyreniä vastaan, sillä sen linja alkoi oikestolaisuudessaan erottua jo ruotsinkielisestäkin lehdistöstä. Myöhemmin Vasström ja useat muut piirtäjät lähtivät lehdestä erimielisyyksien vuoksi. Lopulta Lindqvist riitaantui useimpien tahojen kanssa hyökkäävyytensä ja poliittisten mielipiteittensä vuoksi. Sisällissodan jälkeisinä vuosina hän esiintyi Fyrenissä jyrkästi Saksassa palvelleita jääkäreitä vastaan ja tsaarinupseerien puolesta, minkä myötä hän menetti pääosin oikeistonkin sympatiat. Taloudellisten ongelmien vuoksi Fyrenin ilmestyminen harveni vuodesta 1917 alkaen ja vuoden 1922 lopulla Lindqvist lakkautti sen kokonaan. Vuosina 1923–1939 hän julkaisi sen seuraajaksi tarkoitettua Blinkfyren-lehteä, joka tosin ilmestyi vain neljästi vuodessa.


title: Kiinteistökuningatar Kaisa

text: Kiinteistökuningatar Kaisa on Liv-kanavalla syksyllä 2011 esitetty suomalainen tositelevisiosarja, joka kertoo Kaisa Liskin työstä kiinteistönvälittäjänä. Sarjassa seurataan myös Suomen kovimmaksi kiinteistönvälittäjäksi itseään tituleeraavan Liskin yksityiselämää. Sarjan kertojana nähtiin Kaisan tytär Amanda Kallio.


title: Kiinteistökuningatar Kaisa

text: Syksyllä 2012 sarja jatkui nimellä "Kaisa ja puoli valtakuntaa".


title: St. Mary (joki)

text: St. Mary on Kanadan ja Yhdysvaltojen rajalla sijaitseva 125 kilometriä pitkä joki, joka yhdistää Yläjärven ja Huronjärven toisiinsa. Joen keskivaiheilla on yli 6 metriä korkea koski sekä kaksi Sault Ste. Marie -nimistä kaupunkia, joista pohjoisempi sijaitsee Kanadan puolella ja eteläisempi Yhdysvaltojen puolella. Kaupunkien nimeen sisältyvä "sault" on vanha ranskan kielen sana, joka tarkoittaa koskea tai putousta.


title: St. Mary (joki)

text: Historiallisesti St. Mary oli tärkeä Pohjois-Amerikan alkuperäiskansoille – etenkin ojibwayt verkkokalastivat sen koskista paljon siikoja. Tiettävästi ensimmäisenä eurooppalaisena joella kävi ranskalainen tutkimusmatkailija Étienne Brûlé vuonna 1622. Samalla vuosisadalla joenrannalle rakennettiin jesuiittojen lähetysasema (1668) ja kaksi ranskalaisten omistamaa turkisten kauppapaikkaa (1689), mutta ne autioituivat 1600-luvun lopulla käytyjen irokeesisotien aikana. Vuonna 1798 North West Company rakensi St. Maryn koskien ohi ensimmäisen kanavan, mutta amerikkalaiset tuhosivat sen vuoden 1812 sodassa.


title: St. Mary (joki)

text: Myöhemmin St. Maryn joelle rakennettiin sulkujärjestelmä, josta on tullut eräs maailman vilkasliikenteisimmistä, vaikka joki on jäässä viisi kuukautta vuodessa. Sulkujärjestelmään kuuluu Yhdysvaltojen puolella neljä sulkua ja Kanadan puolella yksi pienempi sulku, joka on osa kulttuurihistoriallisesti merkittävää Sault Ste. Marien kanavaympäristöä. Joen yli on rakennettu myös silta, joka yhdistää Sault Ste. Marien kaksoiskaupungit toisiinsa. Vuonna 2000 Kanadan valtio myönsi joelle luonnonperintökohteen statuksen ("heritage river").


title: Meledan tauti

text: Meledan tauti on äärimmäisen harvinainen sairaus, jolle tyypillistä on hitaasti etenevä kuivien, paksujen iholäiskien kehittyminen sekä kämmeniin että jalkapohjiin (palmaroplantaarinen hyperkeratoosi). Iho saattaa näiltä kohdilta olla epätavallisesti punaista ja suomuista. Muita mahdollisia sairauteen liittyviä oireita ovat esimerkiksi kynsien poikkeavuudet ja liiallisen, pahanhajuisen hien erittyminen. Oireiden laajuudessa ja vakavuudessa voi olla vaihtelua.


title: Meledan tauti

text: Meledan tauti periytyy peittyvästi autosomissa. Prevalenssiksi väestötasolla on arvioitu 1/100 000. Sairaus kuvattiin ensimmäistä kertaa esiintyvänä Adrianmeren Meledalla, jossa se on ollut tavallista yleisempi. Analysoitaessa kahta suurta algerialaista sisäsiittoista sukua, joissa havaittiin kaikkiaan kymmenen sairastunutta, saatiin vahvoja viitteitä sairauden paikallistumisesta kromosomiin 8. Siellä se on kyetty yhdistämään SLURP1-geeniin.


title: Mark Hartigan

text: Mark Hartigan (s. 15. lokakuuta 1977 Lethbridge, Alberta, Kanada) on kanadalainen jääkiekkoilija, pelipaikaltaan keskushyökkääjä. Hartigan on pelannut yhteensä 102 NHL:n runkosarjaottelua ja tehnyt niissä pisteet 19+11=30 sekä viisi playoff-ottelua, joissa saanut yhden syöttöpisteen. Jäähyminuutteja kertyi yhteensä 62. Hän on melko hyvä pelintekijä, mutta energisesti pelaavan Hartiganin vahvuudet ovat lähinnä vastustajan ärsyttämisessä.


title: Mark Hartigan

text: Hartigan pelasi vuodet 1996–1998 SJHL-juniorisarjaa Weyburn Red Wingsin riveissä. Hän voitti siellä molempina kausinaan mestaruuden, ja hänet valittiin kauden 1997–1998 päätteeksi koko SJHL:n arvokkaimmaksi pelaajaksi ja ensimmäiseen tähdistökentälliseen. Red Wings eteni kauden päätteeksi Royal Bank Cupiin, jonka se voitti. Hartigan voitti tehoilla 4+7=11 Royal Bank Cup -lopputurnauksen pistepörssin ja valittiin tähdistökentälliseen.


title: Mark Hartigan

text: Hartigan pelasi vuodet 1999–2002 St. Cloudin osavaltionyliopiston joukkueessa. Hän oli jo ensimmäisen kautensa 1999–2000 päätteeksi joukkueen paras maalintekijä 22 osumallaan. Vuonna 2001 Hartigan voitti WCHA:n mestaruuden. Kaudella 2001–2002 päätteeksi hän voitti tehoilla 37+38=75 koko NCAA:n maalipörssin ja sijoittui pistepörssissä kolmanneksi. Hartigan valittiin WCHA:n vuoden pelaajaksi ja ensimmäiseen tähdistökentälliseen. Hän oli ehdolla koko NCAA:n arvokkaimmalle pelaajalle annettavan Hobey Baker Awardin saajaksi, mutta palkinto meni Minnesotan yliopiston Jordan Leopoldille.


title: Mark Hartigan

text: St. Cloudissa Hartigan teki useita seuraennätyksiä; kaikkien aikojen eniten maaleja (86), eniten maaleja yhdessä erässä (4), eniten maaleja yhdessä kaudessa (37), eniten syöttöjä yhdessä kaudessa (38, jaettu ykkössija Brandon Sampairin kanssa), eniten pisteitä yhdessä kaudessa (75) sekä eniten alivoimamaaleja yhdessä kaudessa (6). Hänestä tuli kaudella 2001–2002 myös ensimmäinen St. Cloudin yliopistojoukkueessa WCHA:n pistepörssin voittanut pelaaja.


title: Mark Hartigan

text: NHL-varaamaton Hartigan pelasi viimeisen yliopistokautensa 2001–2002 lopulla kahden ottelun verran Atlanta Thrashersissa, jonka kanssa hän teki sopimuksen vapaana agenttina. Kauden 2002–2003 Hartigan pelasi suurimmaksi osaksi Thrashersin farmijoukkue Chicago Wolvesissa, AHL:ssä. Hän pelasi kauden aikana 23 NHL:n runkosarjaottelua tehoin 5+2=7. Hartigan siirtyi vuoden mittaisella sopimuksella Columbus Blue Jacketsin organisaatioon kaudeksi 2003–2004, jolloin hän jakoi 23 osumallaan farmijoukkue Syracuse Crunchin sisäisen maalipörssin kolmannen sijan. Blue Jacketsin NHL-joukkuessa Hartigan pelasi yhdeksän ottelua tehoin 1+3=4.


title: Mark Hartigan

text: Kauden 2004–2005 Hartigan pelasi kokonaan Syracuse Crunchissa takia. Hän oli tehoilla 31+28=59 joukkueen paras maalintekijä ja kolmanneksi paras pistemies. Kaudella 2005–2006 Hartigan voitti tehoilla 34+41=75 Crunchin sisäisen piste- ja maalipörssin. Hän pelasi Blue Jacketsissa 33 NHL-ottelua tehoin 9+3=12. Kaudella 2006–2007 Hartigan pelasi joukkueessa kuusi ottelua, kunnes tammikuussa 2007 hänet kaupattiin Joe Motzkon kanssa Anaheim Ducksiin vaihdossa Zenon Konopkaan ja Curtis Glencrossiin. Joukkueet vaihtoivat keskenään myös varausvuoroja ; Ducks sai neljännen kierroksen vuoron ja Blue Jackets seitsemännen kierroksen varausvuoron. Hartigan oli kauden päättyessä Crunchin kolmanneksi paras maalintekijä 19 osumallaan. Hän saavutti 19. tammikuuta 2007 joukkueen kaikkien aikojen maalipörssin kärkisijan, joka oli Lonny Bohonosin hallussa. Hartigan on tehnyt Crunchissa yhteensä 107 osumaa. Hän pelasi loppukaudella Anaheimin NHL-joukkueessa kuusi runkosarjaottelua ja yhden playoff-ottelun. Anaheim voitti kauden päätteeksi Stanley Cupin, mutta Hartigan ei saanut nimeään pokaaliin, sillä ei ollut pelannut tarpeeksi otteluita runkosarjassa tai finaalisarjassa.


title: Mark Hartigan

text: Heinäkuussa 2007 Hartigan teki vapaana agenttina vuoden mittaisen sopimuksen Detroit Red Wingsin kanssa. Hän pelasi myös kauden 2007–2008 suurimmaksi osaksi farmissa ja oli 23 osumallaan Grand Rapids Griffinsin toiseksi paras maalintekijä. NHL:ssä Hartigan pelasi kauden aikana 23 runkosarjaottelua tehoin 3+1=4 neljä playoff-ottelua tehden yhden syöttöpisteen. Detroit voitti kauden päätteeksi Stanley Cupin, mutta Hartigan ei saanut tälläkään kertaa nimeään Stanley Cup -pokaaliin, sillä ei ollut pelannut tarpeeksi otteluita.


title: Mark Hartigan

text: Hartigan siirtyi kaudeksi 2008–2009 Eurooppaan ja KHL-joukkue Dinamo Riikaan, jonka toiseksi paras maalintekijä ja kolmanneksi paras pistemies hän oli tehoilla 20+17=37. Kauden 2009–2010 Hartigan pelasi samaa liigaa TsSKA Moskovassa ja kaudeksi 2010–2011 hän palasi taas Dinamo Riikaan. Hartigan jakoi 16 osumallaan Dinamon sisäisen maalipörssin kolmannen sijan Miķelis Rēdlihsin kanssa.


title: Mark Hartigan

text: Kauden 2011–2012 Hartigan aloitti Sveitsin NLA:n Rapperswil-Jona Lakersissa, mutta joulukuussa 2011 hän siirtyi loppukaudeksi Ruotsiin ja Elitserien-joukkue Linköpingiin. Linköpingiltä kausi meni huonosti, ja seura ilmoitti kauden jälkeen, että Hartigan ja kolme muuta pelaajaa eivät jatka seurassa.


title: Mark Hartigan

text: Hartigan pääsi edustamaan Kanadan maajoukkuetta Spengler Cupiin joulukuussa 2011.


title: Zvezda (täsmennyssivu)

text: Zvezda (, "tähti") voi tarkoittaa seuraavia asioita:


title: Palmares

text: Palmares oli karanneiden orjien perustama valtio nykyisen Brasilian Alagoasin osavaltion alueella 1600-luvulla. Se perustettiin vuosina 1605–1606 ja sen loppu tuli lopulta Brasiliaa hallinneiden portugalilaisten vallattua alueen takaisin vuonna 1694. Jo ennen alueen valtausta alueesta oli käyty kiivaita taisteluita. Palmaresin tunnetuimpiin hallitsijoihin kuului sotaa portugalilaisia vastaan johtanut Ganga Zumba.


title: Palmares

text: Varhaiset kirjalliset lähteet liittävät Palmaresin perustamisen Alankomaiden ja Portugalin Pernambucon alueen hallinnasta käymiin kahakoihin. Quilombona eli karanneiden orjien perustamana yhteisönä se mainitaan ensimmäisen kerran vasta vuonna 1692. Palmares muodostui kuitenkin luultavasti jo vuosina 1605–1606, mutta karanneet orjat olivat olleet orjanomistajien ongelma alueella jo paljon pidempään. Palmaresin alkuajoista on vain vähän aikalaislähteitä, mutta portugalilaisten tiedetään tehneen sinne epäonnistuneen sotaretken vuonna 1612. Seuraavan kerran Palmares mainitaan vasta 1630-luvulla. Tuolloin se mainittiin suurena uhkana portugalilaisissa ja alankomaalaisissa lähteissä. Palmaresin perustajat olivat todennäköisesti suurimmaksi osaksi nykyisen Angolan ja Kongon alueelta orjina tuotuja, jotka puhuivat bantukieliä ja kuuluivat useisiin eri etnisiin ryhmiin.


title: Palmares

text: Alankomaiden Länsi-Intian kauppakomppania teki hyökkäyksen Palmaresin alueelle vuonna 1643. Useasta hollantilaisesta ja intiaaneista koostunut joukko poltti Palmaresin alueen kyliä ja otti yhteen puolustajien kanssa. Heitä johtaneen Roelox Baron mukaan retkellä kuoli yksi hollantilainen ja sata karannutta orjaa. Toinen alankomaalaisten hyökkäys tapahtui vuonna 1645 ja tällä kertaa joukkoja johti Jürgens Reijmbach. Reijmbach toimi Baron tavoin, mutta ei saavuttanut mainittavaa menestystä. Kahden alankomaalaisen hyökkäyksen jälkeen Palmares sai olla rauhassa 1670-luvulle saakka. Siitä lähtien Palmares olikin lähes jatkuvat hyökkäyksen kohteena, mutta tällä kertaa portugalilaisten taholta.


title: Palmares

text:
Vuosien 1672–1680 aikana Pernambucon alueen portugalilainen hallinto teki alueelle kahdeksan sotaretkeä, joita johti Fernão Carrilho. Carrilhon raporttien mukaan hyökkäykset eivät aiheuttaneet merkittävää vahinkoa Palmaresissa, mikä ei pidä paikkaansa ainakaan kahden retken osalta. Carrilhon raportin mukaan Palmaresissa oli nyt myös kuningas, jota kutsuttiin nimellä Ganga Zumba ja joka hallitsi aluetta Macacosta käsin. Portugalilaisten kovimpien hyökkäysten vuosina 1676–1677 seurauksena Ganga Zumba lähetti lähetystön tarjoamaan rauhaa portugalilaisille, mutta nämä eivät suostuneet sen ehtoihin, joissa heidän olisi muun muassa pitänyt tunnustaa Ganga Zumban asema Palmaresin hallitsijana.
Portugalilaiset jatkoivat hyökkäyksiään vuosina 1680–1686, mutta sota alkoi käydä heille kalliiksi ja kävi ilmeiseksi, että Pernambuco ei voinut hoitaa Palmaresin ongelmaa yksinään. Vuonna 1687 Pernambucon alueen kuvernööri pyysikin rahallista apua Portugalista, sillä hän oli joutunut kääntymään niin sanottujen bandeirantesien eli São Paulosta tulleista esimerkiksi orjakauppiaista koostuneiden palkkasoturijoukkojen puoleen. Bandeirantes-joukkoja johti Domingos Jorge Velho. Joukkojen rahoitus järjestyi kuitenkin myöhään ja ne saatiin käyttöön vasta vuonna 1692.


title: Palmares

text: Aloitettuaan toimintansa vuonna 1692 bandeirantesit taistelivat Palmaresia vastaan kahden vuoden ajan. Lopulta Palmaresin hallinnassa oli enää yksi linnoitettu asutuskeskus, jota bandeirantesit eivät kuitenkaan pystyneet itsenäisesti valloittamaan. Heitä auttamaan tuli 3 000 Pernambucon alueen sotilasta. Lopullinen taistelu käytiin 5–6. helmikuuta 1694. Portugalilaiset hyökkäsivät tukikohtaan tappaen 200 palmaresilaista toisen 200 tehdessä itsemurhan hyppäämällä kalliolta. 500 muuta otettiin kiinni elävänä ja myytiin sittemmin jälleen orjuuteen. Ganga Zumba otettiin kiinni haavoittuneena ja hänet teloitettiin 20. marraskuuta 1695.


title: Luettelo Soricomorpha-lahkon nisäkkäistä

text: Tämä on luettelo nisäkkäiden "Soricomorpha"-lahkon heimoista, alaheimoista, tribuksista, suvuista ja lajeista. Lahkoon kuuluvat aiemmin hyönteissyöjiin luetut päästäiset, jättiläispäästäiset, kontiaiset ja almikit, joita on yhteensä 428 lajia. Sukupuuttoon kuolleet lajit on merkitty ristillä.


title: Yläkaarikäytävän luupuutos

text: Yläkaarikäytävän luupuutos (, SCDS) on korvan alueen harvinainen sairaus. Lloyd B. Minor määritteli 1998 tämän tasapaino- ja kuulo-oireita aiheuttavan sairauden Johns Hopkinsin yliopistossa, Baltimoressa.


title: Yläkaarikäytävän luupuutos

text: Sairauden tautiluokitus ICD-10 1999 -järjestelmän mukaisesti on H83.2 "Sisäkorvan virhetoiminta"


title: Yläkaarikäytävän luupuutos

text: Oireiden taustalla on sisäkorvassa sijaitsevan tasapainoelimen ylimmän kaarikäytävän kaaren peittävän luukudoksen ohentuma tai reikiintyminen. Ohentuman tai reikiintymisen aiheutumismekanismia ei vielä tunneta. Luukudoksen eroosio, kalloon kohdistuva trauma tai perinnölliset tekijät saattavat olla mahdollisia taustatekijöitä. Harvinaisissa muodoissa luukudosvaurio voi kohdistua myös etumaiseen (AC) tai taainmaiseen kaarikäytävään (PC).


title: Yläkaarikäytävän luupuutos

text: Yläkaarikäytävän luupuutos voi vaikuttaa tasapaino- ja kuuloaistimukseen hyvin yksilöllisellä tavalla. Oireet voivat olla tois- tai molemminpuoleisia.


title: Yläkaarikäytävän luupuutos

text:
Oireita ovat:
Vallitsevan tutkimustiedon mukaan noin 2,5 % väestöstä kallon luuston paksuus kehittyy vain 60-70 % normaalista paksuudesta syntymää seuraavina kuukausina. Tämä perinnöllinen määräytyminen voi selittää miksi yläkaarikäytävän ja kallo-onteloa erottava tekmen levy, joka on normaalisti 0,8 mm paksu, onkin vain 0,5 mm, ja ehkä siksi herkempi reikiintymiselle päähän kohdistuvasta iskusta tai ikääntymiseen liittyvästä eroosiosta johtuen. Nämä selitysmallit ovat kuitenkin vielä todentamatta.


title: Yläkaarikäytävän luupuutos

text: Suomessa Terveyden ja hyvinvoinnin laitoksen julkistamien tilastojen perusteella (2007 - 2010) voidaan rajata H83 luokiteltujen ja leikkausta vaatineiden tapausten määräksi alle 3 kpl/v potilaiden ikäkeskiarvon ollessa 47 vuotta.


title: Yläkaarikäytävän luupuutos

text: Sairauden harvinaisuuden sekä virhepäätelmiin herkästi johtavan oireilun vuoksi potilas on saattanut risteillä terveydenhuollon osa-alueita pitkään ennen lähetettä korvaspesialistille. Tarkka diagnoosi edellyttää mm tasapainoelinten toimivuuden tutkimista (VEMP , Valsalvan menetelmä) sekä riittävän tarkkaa (0,6 mm tai alle) resoluutioon pystyvällä kuvantamismenetelmää, yleensä tietokonetomografialla (TT). Tarkka diagnosointi on tärkeää turhan invaasion välttämiseksi.


title: Yläkaarikäytävän luupuutos

text: Diagnoosin jälkeen voidaan korjausleikkaus suorittaa kahdella tavalla, joko kaarikäytävän tulppauksella tai tekmen levyyn aukkoja sulkemalla. Suomessa tulppausleikkauksia tekee lähinnä HYKS korva-, nenä- ja kurkkutautien klinikka. Potilas kotiutetaan toimenpiteen jälkeen yleensä vuorokaudessa.


title: Roger Gautier

text: Roger Gautier (11. heinäkuuta 1922 – 25. toukokuuta 2011 Nîmes) oli ranskalainen soutaja ja olympiamitalisti.


title: Roger Gautier

text: Gautier saavutti perämiehettömässä nelosessa olympiahopeaa Helsingissä 1952. Loppukilpailussa Ranskan miehistö hävisi Jugoslavialle, mutta voitti isäntämaa Suomen miehistön.


title: Diasetyylidihydromorfiini

text: Diasetyylidihydromorfiini (dihydroheroiini, asetyylimorfinoli, paralaudin) on voimakas puolisynteettinen opiaatti, joka kehitettiin Saksassa 1929. Sitä käytetään harvoin joissain maissa kovan kivun hoitoon, kuten terminaalivaiheessa olevan syövän kivunhoitoon. Se on diasetyylimorfiinin (eli heroiinin) vahvempi muoto. Sen aikaansaama kivunlievitys on voimakkaampaa ja kestää kauemmin kuin heroiinin: noin 4–7 tuntia. Diasetyylidihydromorfiinissa 7,8-sidos on yksinkertainen, kun diasetyylimorfiinissa se on kaksoissidos.


title: Diasetyylidihydromorfiini

text: Diasetyylidihydromorfiini metabolisoituu nopeasti plasman esteraasien vaikutuksesta dihydromorfiiniksi samaan tapaan kuin diasetyylimorfiini morfiiniksi.


title: Henri Chammartin

text: Henri Chammartin (30. heinäkuuta 1918 Chavannes – 30. toukokuuta 2011 Bern) oli sveitsiläinen kouluratsastaja ja olympiavoittaja.


title: Henri Chammartin

text: Chammartin voitti yksilökilpailun olympiakultaa Tokiossa 1964. Lisäksi hän voitti Sveitsin joukkueessa joukkuekilpailussa neljä olympiamitalia vuosina 1952–1968 ja kaksi yksilökilpailun Euroopan mestaruutta.


title: Terminaalivaihe

text: Terminaalivaihe tarkoittaa kuolemaan johtavan sairauden viimeistä vaihetta, jolloin potilaan hyväksi ei enää voida tehdä muuta kuin lievittää hänen kipujaan. Terminaalivaiheeseen tulleet potilaat siirretään nykyään saattohoitoon.


title: Terminaalivaihe

text: Myös aineettoman asian, kuten projektin tai vastaavan, voidaan sanoa tulleen terminaalivaiheeseen eli lähelle loppuaan.


title: LTO Ultrium

text: LTO Ultrium eli Linear Tape-Open Ultrium on magneettinauhaan perustuva datan tallennusstandardien sarja, jonka käyttöön tarvitaan oikean tyyppinen LTO-nauha-asema ja yhteensopiva LTO-kasetti, jonka uusimman version, LTO-8, tallennuskapasitetti on 12 teratavua. LTO kasetin mitat ovat 102,0 x 105,4 x 21,5 mm ja nauhaa on joissain malleissa sisällä yli puoli kilometriä. Kasettiasema on kalliimpi kuin vastaava kovalevy, mutta kasetit halvempia, joten laajassa käytössä LTO voi tulla halvemmaksi.


title: LTO Ultrium

text: LTO:ta käytetään ainakin varmuuskopioinnissa.


title: Eilert Määttä

text: Yngve Eilert "Garvis" Määttä (22. syyskuuta 1935 Vittanki, Kiiruna – 7. toukokuuta 2011 Södertälje) oli ruotsalainen jääkiekkoilija, olympiamitalisti ja maailmanmestari.


title: Eilert Määttä

text: Määttä saavutti Ruotsin joukkueessa olympiahopeaa Innsbruckissa 1964 ja viisi MM-mitalia, joista kaksi kultaista.


title: Taktinen roolipeli

text:
Taktinen roolipeli tai strateginen roolipeli on yksi videopelien lajityypeistä. Se yhdistelee elementtejä perinteisistä tietokoneroolipeleistä ja strategiapeleistä. Japanissa, jossa genre on suositumpi kuin länsimaissa, se tunnetaan nimellä ”simulaatioroolipeli” (SRPG).
Länsimaissa verrattavia pelejä on julkaistu X-COM, Jagged Alliance ja Fallout-pelisarjoissa.


title: Taktinen roolipeli

text: Lähtökohdat ovat samantapaiset kuin normaaleissa tietokoneroolipeleissä. Pelaajalla on yleensä käytössään ryhmä komennettavia hahmoja, kukin omine hahmoluokkineen ja erikoiskykyineen. Hahmojen vahvuus riippuu siitä, millaisilla aseilla ja panssareilla ne on varustettu, sekä niiden kokemustasosta. Itse taistelutilanne koostuu yleensä ruudukkoon jaetusta kartasta, joka kuvataan useimmiten isometrisestä kuvakulmasta. Pelaaja ja vihollinen siirtävät ja suorittavat toimintoja hahmoilla vuorotellen.


title: Taktinen roolipeli

text: Varsinainen strateginen osuus syntyy siitä, miten hahmot sijoittuvat kartalla. Esimerkiksi vahvat mutta hitaat taistelijahahmot eivät yleensä pysty kulkemaan montaakaan ruutua yhdellä vuorolla. Taikurit ja jousiampujat voivat olla muuten fyysisesti heikkoja, mutta voivat saada etulyöntiaseman tekemällä pitkän matkan hyökkäyksiä useiden ruutujen päästä. Taktiset roolipelit sisältävät usein myös hyökkäyksiä, joilla on tietty vaikutusalue (). Tällaisella liikkeellä on vaikutus kaikkiin hahmoihin, jotka ovat sen kantaman alueella (esimerkiksi 3 × 3 ruudun hyökkäys voi parhaimmillaan iskeä 9 hahmoon kerralla). Huonosti asetellut hahmot voivat näin koitua ajattelemattoman pelaajan kohtaloksi.


title: Taktinen roolipeli

text: Taktiset roolipelit ovat suuresti taisteluihin painottuva lajityyppi. Yksi huomattavimpia eroja perinteisiin tietokoneroolipeleihin onkin pelimaailman tutkimisen puute, sillä taisteluiden välillä panostetaan suurelta osin hahmojen esineiden, varusteiden ja kykyjen säätämiseen sekä uusien hahmojen värväämiseen. Taktiset roolipelit sisältävät vain harvoin moninpelin.


title: Kongenitaalinen analgesia

text: Kongenitaalinen analgesia eli "synnynnäinen kiputunnottomuus" (lyhenne "CIP", ""congenital insensitivity to pain"") on tila, jossa henkilö voi erottaa terävän ja tylpän kosketuksen tai kylmän ja kuuman, mutta äärimmäiset voimakkaat tuntoaistimukset eivät aiheuta kipua.


title: Galina Urbanovitš

text: Galina Napoleonovna Urbanovitš (, o.s. Helle, 5. lokakuuta 1917 Baku, Venäjä – 8. toukokuuta 2011 Moskova, Venäjä) oli Neuvostoliittoa edustanut telinevoimistelija ja olympiavoittaja.


title: Galina Urbanovitš

text: Urbanovitš saavutti 34-vuotiaana Neuvostoliiton joukkueessa Helsingin kesäolympialaisissa 1952 kultaa joukkuekilpailusta, hopeaa yhteisvoimistelusta ja erillisillä telineillä useita sijoituksia viiden parhaan joukkoon. Hänen parhaat voimisteluvuotensa ajoittuivat toisen maailmansodan aikaan ja 1940-luvulle, jolloin arvokilpailuja ei joko järjestetty tai neuvostoliittolaiset eivät osallistuneet niihin (Lontoo 1948). Neuvostoliiton-mestaruuskilpailuista Urbanovitš voitti kymmeniä mitaleja, muun muassa seitsemän moniottelun mestaruutta.


title: DTM-kausi 2009

text: DTM-kausi 2009, oli DTM-sarjan kymmenes kausi. Sarjan alkoi Saksan Hockenheimringin radalla ja päättyi samalla radalla. Sarjan mestaruuden voitti saksalainen Timo Scheider, toiseksi sijoittui brittiläinen Gary Paffett ja kolmanneksi brittiläinen Paul di Resta.


title: DTM-kausi 2010

text: DTM-kausi 2010 oli DTM-sarjan 11. kausi. Kausi alkoi 25. huhtikuuta Saksan Hockenheimringin radalla ja päättyi Kiinan Shanghai Street Circuitin radalle 28. marraskuuta.


title: DTM-kausi 2010

text: Sarjan mestaruuden voitti brittiläinen Paul di Resta, toiseksi sijoittui brittiläinen Gary Paffett ja kolmanneksi kanadalainen Bruno Spengler.


title: DTM-kausi 2011

text: DTM-kausi 2011, oli DTM-sarjan kahdestoista kausi. Sarjan alkoi Saksan Hockenheimringin radalla ja päättyi samalla radalla. Sarjan mestaruuden voitti saksalainen Martin Tomczyk, toiseksi sijoittui ruotsalainen Mattias Ekström ja kolmanneksi kanadalainen Bruno Spengler.


title: DTM-kausi 2011

text: Sarjassa ajettiin samalla viimeistä kertaa näillä autoilla. Vuonna 2012 autot muuttuivat täysin ja samalla sarjaan paluun teki saksalainen autonvalmistaja BMW.


title: Tonokin oireyhtymä

text: Tonokin oireyhtymä on Tonokin ja muiden vuonna 1990 kuvaama oireisto. Vammautuneet olivat sisarukset, joilla havaittiin lyhytkasvuisuutta, brakydaktyliaa, kynsien dysplasiaa ja älyllistä kehitysvammaisuutta. Brakydaktyliaa pidettiin B-tyyppisenä.


title: Tonokin oireyhtymä

text: Vuonna 1998 Sorge ja muut kuvasivat 13,5-vuotiaan pojan, jolla oli mikrokefalia, lyhyt koko, B-tyypin brakydaktylia, kynsien dysplasia, luuston poikkeavuuksia ja kehitysvamma. Henkilön äidillä oli peukalojen brakydaktylia ja samankaltainen ulkonäkö, mutta kehitysvammaisuutta tällä ei ilmennyt. Raportin yhteydessä Tonokin oireyhtymän esitettiin olevan erillinen häiriönsä, joka periytyisi vallitsevasti mahdollisesti autosomissa tai olisi X-linkittynyt.


title: Mongolianhevonen

text: Mongolianhevonen (, ”hevonen”) on Mongoliasta kotoisin oleva hevosrotu. Rodun on väitetty säilyneen pääosin ennallaan Tšingis-kaanin (k. 1227) ajoista asti. Perinteiseen tapaan paimentolaisina elävillä mongoleilla on yhä hallussaan yli kolme miljoonaa eläintä, mikä on enemmän kuin maan ihmispopulaatio. Pienestä koostaan huolimatta mongolianhevoset kuuluvat hevosiin, eivät poneihin.


title: Mongolianhevonen

text: Mongoliassa hevoset elävät ulkona ympäri vuoden (jopa 30 °C kesäisin aina −40 °C talvella) ja etsivät ruokansa itse. Tamman maidosta valmistetaan kansallisjuomaa airagia ja joitain eläimiä teurastetaan lihoiksi. Tämän lisäksi niitä käytetään työ- ja ratsastushevosina niin paimentolaisten päivittäisessä arjessa kuin hevoskilpailuissa.


title: Mongolianhevonen

text: Mongolianhevoset ovat tanakoita, ja niillä on suhteellisen lyhyet jalat ja iso pää. Ne muistuttavat paljon przewalskinhevosia. Harja ja häntä ovat pitkät, ja jouhia käytetään usein köysien punomiseen; häntäjouhia voi käyttää soittimen jousien rakentamisessa. Kaviot ovat hyvin kestävät, ja harvat hevosista on kengitetty.


title: Mongolianhevonen

text: Mongolianhevoset ovat taloudellisia, työläitä, jokseenkin ovelia ja varmakulkuisia vaikeassa maastossa. Useimpien annetaan vaellella vapaana, ja vain pieni määrä ratsastushevosia vangitaan ja pidetään kiinni. Kun eläin tottuu ratsastajaan, se on rauhallinen ja luotettava.


title: Mongolianhevonen

text: Mongolien käyttämä satula on hyvin pitkä, ja siinä on puinen kehys. Se sallii vain osittaisen liikkeenhallinnan. Useimmissa tilanteissa hevonen päättää kulkea omillaan, kun ratsastajalla on muuta tekemistä, esimerkiksi karjan paimentamista. Hyvin usein hevonen päättää laukata.


title: Mongolianhevonen

text: Kilpahevoset lapsi selässään voivat laukata yli 35 kilometriä kerralla. Ne opetetaan laukkaamaan vaikka hukkaisivat ratsastajansa. Tällaisissa tilanteissa ne täytyy pysäyttää maalivyöhykkeellä, jolla on apulaisia erityisesti tätä varten.


title: Mongolianhevonen

text: Hevosia vaalitaan paljon mongolikulttuurissa, erityisesti paimentolaisten keskuudessa, joille hevoset ovat hyvin tärkeitä päivittäisessä elämässä ja toimeentulossa. Hevoskilpailut ovat toiseksi suosituin tapahtuma Mongoliassa, perinteisen painin viedessä etusijan. Mongolianhevoset olivat avaintekijä keskiaikaisen Mongolivaltakunnan valtauksessa. On olemassa lauseenparsi, jonka mukaan ”Mongoli ilman hevosta on kuin lintu ilman siipiä.” Tšingis-kaani puolestaan on väittänyt, että ”Maailman valloittaminen ratsain on helppoa. Laskeutuminen satulasta ja hallitseminen, se on vaikeaa.”


title: Mongolianhevonen

text: Hevonen on perinteinen lahja poikalapsille näiden täyttäessä kolme vuotta. Monia hevosia omistavaa paimentolaista pidetään varakkaana, ja monien hyväkuntoisten hevosten omistamista kunniallisena. Mongolit eivät juuri koskaan tapa hevosia ravinnoksi, ellei ole aivan pakko eikä karjaa tai lampaita ole saatavilla. Kullakin mongolilla on yleisesti oma suosikkihevosensa, joka perheenjäsenellä omansa sukupuolesta riippumatta. Jotkut ansaitsevat hevosensa kovalla työllä.


title: Ndebelen kieli

text: Ndebelen kieli voi tarkoittaa:


title: Villit Ipanat

text: Villit Ipanat () on vuonna 2003 kuvattu animaatioelokuva. Se on ns. crossoveri-elokuva, jossa esiintyvät animaatiosarjojen "Ipanat" ja "Villit Marjaset" hahmot. Elokuvan ääninäyttelijöinä toimivat muun muassa Elizabeth Daily, Nancy Cartwright, Kath Soucie, Dionne Quan, Cheryl Chase, Tara Strong, Cree Summer ja Bruce Willis. Elokuvan on ohjannut Norton Virgien. Elokuva oli taloudellinen menestys.


title: Opel (täsmennyssivu)

text: Opel voi tarkoittaa seuraavia:


title: Saksan liigacup

text: Saksan liigacup () oli saksalainen cup-muotoinen jalkapallokilpailu. Kilpailu perustettiin 1997 ja se pelattiin viimeisen kerran 2007. Lisäksi cup pelattiin kerran kaudella 1972–1973. Vuonna 2008 kilpailu peruttiin EM-kisojen vuoksi ja sen jälkeen Saksan jalkapalloliitto päätti lakkauttaa turnauksen. Liigacupiin osallistui kuusi joukkuetta – Bundesliigan viisi parasta ja Saksan cupin voittaja. Liigacupin menestynein joukkue on Bayern München kuudella voitollaan.


title: Victor Ek

text: Victor Ek voi viitata seuraaviin:


title: Seliö Boats

text: Seliö Boats on Niilo Seliön vuonna 1997 perustama suomalainen venevalmistaja, jonka tehdas sijaitsee Lohjan Sammatissa. Yritys on Yamarin-veneiden sopimusvalmistaja. Seliö Boats toimi aiemmin Karjalohjalla, mutta tulipalon tuhottua tehtaan täysin vuonna 2005 yritys siirsi tuotannon kokonaisuudessaan Sammatin tehtaaseen. Yritys on parhaimmillaan työllistänyt 110 henkilöä. Yrityksen toimitusjohtaja on Raimo Kielinen. Seliö Boats kuuluu TerraPatris konserniin.


title: Seliö Boats

text: Niilo Seliö on kilpaveneilijä Sami Seliön isä.


title: Seliö Boats

text: Joulukuussa 2011 tehtaalla sattui tulipalo, jossa tuotantotiloista vahingoittui kolmasosa. Palo sai alkunsa tiloista, joissa säilytettiin hartsia ja tehdään veneiden laminointia. Vahingot ovat noin 1,5 miljoonaa euroa. Tuhoutuneen tilalle rakennetaan uusi halli.


title: Victor Ek (kauppaneuvos)

text: Victor Reinhold Ek (21. lokakuuta 1858 Helsinki – 5. marraskuuta 1922 Helsinki) oli kauppaneuvos ja perustamansa huolintayritys Ab Victor Ek Oy:n toimitusjohtaja vuodesta 1885 kuolemaansa saakka.


title: Victor Ek (kauppaneuvos)

text: Victor Ek kävi neljä luokkaa Helsingin ruotsalaista normaalilyseota (Svenska normallyceum) 1872–1875, jonka jälkeen työskenteli harjoittelijana liikealalla. Vuonna 1880 Ek suoritti tutkinnon Lyypekin kauppiasopistossa. Tämän jälkeen hän työskenteli eri yritysten palveluksessa Suomessa ja ulkomailla, kunnes perusti vuonna 1885 omaa nimeään kantavan huolinta- ja agentuuriyrityksen Ab Victor Ek Oy:n. Yrityksen toiminta jatkuu perheyrityksenä edelleen. Merenkulkuun liittyvän yritystoiminnan lisäksi Ek oli myös Mercator-lehden ja -kirjapainon hallinnossa sekä Dagens Tidning -lehden omistajana. Ek oli myös Brasilian ja Yhdysvaltain varakonsuli sekä muun muassa Suomen Yhdyspankin hallintoneuvoston jäsen. Kauppaneuvoksen arvon Ek sai vuonna 1896. Nykyään Oy Victor Ek Ab on erikoistunut muuttopalveluihin ja erityisesti ulkomaan muuttoihin.


title: Victor Ek (kauppaneuvos)

text: Victor Ek oli vuodesta 1890 naimisissa Tukholmassa syntyneen näyttelijä Anna Waldenströmin kanssa. Pariskunnalla oli kaksi tytärtä, Mary ja Gertrud. Maryn puoliso oli ministeri Hjalmar J. Procopé ja Gertrudin varatuomari Gustaf Cedercreutz.


title: Maallistuminen

text: Maallistuminen tai sekularisaatio on yhteiskunnan muuttumista siten, että uskonnolliset arvot ja instituutiot väistyvät ja ne korvautuvat ei-uskonnollisilla arvoilla ja maallisilla instituutioilla. Maallistumisen teesi viittaa käsitykseen, että yhteiskuntien kehittyessä – erityisesti modernisaation ja rationalisaation myötä – uskonto menettää auktoriteettinsa kaikissa yhteiskunnallisen elämän muodoissa ja hallinnossa.


title: Maallistuminen

text: Maallistumisen käsitteellä on monia merkityksiä, sekä teorian että historiallisen prosessin tasolla. Yhteiskuntateoreetikot kuten Karl Marx, Sigmund Freud, Max Weber ja Émile Durkheim olettivat, että yhteiskunnan modernisaatiota seuraisi uskonnollisuuden väheneminen. Tämän prosessin tutkiminen pyrkii määrittämään tavan (tai laajuuden) jolla uskonnolliset uskomukset, käytännöt ja instituutiot menettävät yhteiskunnallista merkitystään.


title: Beavis and Butt-Head Do America

text: Beavis and Butt-head Do America on vuonna 1996 kuvattu animaatioelokuva. Elokuvan ääninäyttelijöinä toimivat muun muassa Mike Judge, Demi Moore, Bruce Willis, Robert Stack, Cloris Leachman, Greg Kinnear, Richard Linklater, Earl Hofert, Tony Darling ja Eric Bogosian. Elokuvan on ohjannut Mike Judge. Elokuva oli taloudellinen menestys ja voitti BMI Film Music Awardin.


title: Hardi-luokka

text: Hardi-luokka oli Ranskan laivaston kahdentoista hävittäjän () alusluokka.


title: Hardi-luokka

text: Suunnitelluista aluksista jäi tilaamatta "L'Eveille", "L'Alerte", "L'Inconstant" ja "L'Espiègle".


title: Urofasiaalinen oireyhtymä

text: Urofasiaalinen oireyhtymä (UFS) eli Ochoan oireyhtymä on harvinainen, autosomissa peittyvästi periytyvä sairaus, johon liittyy varhain alkava ja vakava virtsanerityksen häiriö. Sairauteen kuuluvia piirteitä ovat vaikeat epämuodostumat munuaisten alueella, poikkeava virtsarakko ja virtsanjohtimen sekä munuaisaltaan laajentumat.


title: Urofasiaalinen oireyhtymä

text: Vesikoureteraalisen refluksin riski on oireyhtymässä korkea. Nouseva bakteeri-infektio aiheuttaa verenpaineen kohoamista ja munuaisten vajaatoimintaa. Neurogeeninen virtsarakko voi aiheuttaa vesimunuaisen. Urofasiaaliseen oireyhtymään liittyy monesti myös ummetusta tai ulosteinkontinenssia. Erikoiset kasvonpiirteet hymyiltäessä ovat oireyhtymälle luonteenomaisia; hymyily näyttää irvistämiseltä tai itkemiseltä.


title: Urofasiaalinen oireyhtymä

text: Urofasiaalinen oireyhtymä liittyy HPSE2-geeniin kromosomissa 10.


title: Francis Braganza

text: Francis Leo Braganza (29. tammikuuta 1922 – 21. joulukuuta 2011) oli intialainen roomalaiskatolinen piispa. Hänet vihittiin jesuiittojen papiksi 21. marraskuuta 1951 ja nimitettiin Barodan hiippakunnan piispaksi 27. huhtikuuta 1987. Piispaksi vihkiminen seurasi 29. kesäkuuta. Pääkonsekraattorina toimi Simon Ignatius Pimenta, jota avustivat Charles Gomes ja Gregory Karotemprel. Braganza jäi eläkkeelle 29. elokuuta 1997 ja kuoli 89-vuotiaana joulukuussa 2011.


title: Prêt-à-porter

text: "Prêt-à-Porter" voi tarkoittaa:


title: Anarkia = evoluutio

text: Anarkia = evoluutio: Usko, tiede ja Bad Religion () on vuonna 2010 ilmestynyt Greg Graffinin kirja. Teoksessa Graffin kuvaa musiikillisen uransa alkua ja oman luontoon perustuvan todellisuuskäsityksensä kehitystä.


title: Sirpa Ojala

text: Sirpa Ojala (s. 6. kesäkuuta 1963 Oulu) on suomalainen yritysjohtaja, joka toimi Digitan toimitusjohtajana vuosina 2005–2014.


title: Cecil Healy

text: Cecil Patrick Healy (28. marraskuuta 1881 Darlinghurst, Uusi Etelä-Wales – 29. elokuuta 1918 Somme, Ranska) oli australialainen vapaauimari 1900- ja 1910-luvulla. Healy voitti hopeaa 100 m vapaauinnissa vuoden 1912 kesäolympialaisissa Tukholmassa. Hän voitti myös kultaa 4 x 200 m vapaauintivietissä Australaasian joukkueessa. Hän kuoli ensimmäisessä maailmansodassa Sommessa hyökkäyksessä saksalaisten juoksuhautaan. Healy oli Frederick Lanen jälkeen toinen uimari, joka on edustanut Australiaa kansainvälisellä tasolla.


title: Cecil Healy

text: Healy syntyi Darlinghurstissa, Sydneyn esikaupunkialueella, mutta muutti perheensä kanssa maaseutukaupunkiin Bowraliin, jossa hän sai peruskoulutuksen. Hän muutti Sydneyyn vuonna 1896 ja liittyi East Sydney Swimming Clubiin, jossa Frederick Lane oli myös jäsenenä. Healy oli myös jäsenenä North Steyne Surf Lifesaving Clubissa.


title: Cecil Healy

text: Vuonna 1905 hänen maailmanennätystä sivuava aikansa 58,0 110 jaardin vapaauinnissa toi hänelle ensimmäisen Australaasian mestaruuden. Healy oli modernin crawl -uintityylin edustaja.


title: Cecil Healy

text: Vuonna 1906 Healy lähetettiin Ateenan välikisoihin. Ateenassa Healy tuli kolmanneksi 100 m vapaauinnissa Yhdysvaltojen Charles Danielsin ja Unkarin Zoltan Halmayn jälkeen. Kisojen jälkeen Healy kiersi Eurooppaa kisaten Saksassa, Belgiassa, Hollannissa ja Britanniassa.


title: Cecil Healy

text: Vuoden 1908 olympiakisoihin Healy ei voinut osallistua varojen puutteen vuoksi.


title: Cecil Healy

text: Tukholmassa 1912 Healy tuli toiseksi 100 m vapaauinnissa Duke Kahanamokun jälkeen ajalla 1.04,6. Amerikkalaiset olivat erehdyksessä jääneet pois välieristä, mutta Healy auttoi näitä valituksessaan ja lopulta järjestettiin ylimääräinen välieräuinti amerikkalaisille. Tämä urheiluhenkisyys maksoi Healylle kultamitalin. 400 m vapaauinnissa Healy jäi neljänneksi, mutta viestissä Australaasian joukkue Healy, Malcolm Champion, Leslie Boardman ja Harold Hardwick löi amerikkalaiset ja voitti olympiakultaa. Joukkueen voittoaika oli uusi maailmanennätys 10.11,2.


title: Cecil Healy

text: Syyskuussa 1915 Healy värväytyi Australian puolustusvoimiin ja toimi kersanttina Egyptissä ja Ranskassa. Käytyään upseerikoulutuksessa Cambridgessa, hänestä tuli vänrikki kesäkuussa 1918 19. Sportsman Battalionaan. Hän kuoli Sommen rintamalla. Healy oli ammatiltaan sanomalehtimies. Healyn nimissä on ollut 20 maailmanennätystä, mm. 150 jaardin avovesiuinnissa 1.34. Healy otettiin jäseneksi International Swimming Hall of Fameen vuonna 1981.


title: Cecil Healy

text: Healyn kuolemasta kirjoitettiin Suomen Urheilulehdessä jo marraskuun 15. päivänä 1917. Tämä uutinen osoittautui "ankaksi".


title: Galapagosinmatkija

text: Galapagosinmatkija ("Mimus parvulus") on Etelä-Amerikan Galápagossaarilla elävä varpuslintu. Se on saarten laajimmalle levinnyt matkijalaji ja sillä on 6–7 alalajia. Galapagosinmatkija viihtyy maassa ja on kaikkiruokainen.


title: Galapagosinmatkija

text: Galapagosinmatkijan pituus on 25–26 senttiä. Sen pään, niskan ja pyrstön väritys on mustanruskea, kun taas kurkku, rinta ja vatsa ovat valkoiset. Kupeilla on myös ruskeita täpliä. Siipien höyhenet ovat pääosin ruskeat, mutta niiden reunukset ovat osittain valkoiset. Poskien kuviointi eroaa selvästi kaikista muista saariston matkijalajeista. Silmien iiriksen väri vaihtelee punaruskeasta kellertävänvihreään. Galapagosinmatkijan eri alalajit eroavat väritykseltään toisistaan vain pienten koko-, väri- ja kuviointierojen perusteella. Pienimmän alalajin edustajat ovat kaikkein pienikokoisimpia darwininmatkijoiden suvun edustajia. Galapagosinmatkija muistuttaa silmien väriä ja poskikuviota lukuun ottamatta suuresti darwininmatkijaa. Vampyyrimatkijasta sen erottaa parhaiten siitä, että galapagosinmatkijanmatkijan nokka on lyhyempi ja suorempi.


title: Galapagosinmatkija

text: Galapagosinmatkija on kaikkein laajimmalle levinnyt darwininmatkijalaji. Sitä tavataan Galápagossaarten länsi-, keski- ja pohjoisosien saarilla. Nimialalaji "N. m. parvulus" elää Santa Cruzin, Seymour Norten, Isabelan ja Fernandina saarilla. Sitä on tavattu satunnaisesti myös Daphne Mayorin saarella, missä havaitut yksilöt ovat luultavasti Santa Cruzilta tulleita harhailijoita. Alalaji eli myös Baltralla, mutta hävisi sieltä toisen maailmansodan aikana. Pintalla elää alalaji "N. m. personatus", Genovesalla "N. m. bauri", Santa Féllä "N. m. barringtoni", Wolfilla "N. m. wenmani" ja Darwinilla "N. m. hulli". "N. m. bindloei" elää Marchenalla, Santiagolls ja Rábidalla. The Internet Bird Collection luokittelee "N. m. bindloei" -alalajin Pintalla elävään "N. m. personatus" -alajiin. Toisinaan myös Marchenan, Santiagon, Rábida ja Pintan populaatiot luetaan omaan "N. personatus" -lajiinsa. Lajin levinneisyys kattaa noin 6900 neliökilometriä.


title: Galapagosinmatkija

text: Galapagosinmatkijan elinympäristöä ovat karut rannikkopensaikot, matalat "Bursera"-metsiköt ja mangrovemetsät.


title: Galapagosinmatkija

text: Galapagosinmatkija on koko levinneisyysalueellaan suhteellisen yleinen, eikä sen kokonaiskannan uskota olevan taantumassa. Se onkin Galápagossaarten ainoa matkijalaji, jonka IUCN luokittelee elinvoimaiseksi. On spekuloitu, että galapagosinmatkijoita olisi saattanut elää aikaisemmin myös Pinzónin saarella, mutta saarelle jättiläiskilpikonnia metsästäneiden valaanpyytäjien mukana 1700-luvun lopulla tai 1800-luvun alussa tulleet mustarotat olisivat hävittäneet ne jo ennen kuin luonnontieteilijät ehtivät käydä saarella. Pinzónilta ei kuitenkaan ole löydetty lajin fossiileja tai subfossiileja, joita esimerkiksi Santa Cruzilta on löytynyt.


title: Galapagosinmatkija

text: Galapagosinmatkijat ääntelevät usein. Niiden ääntely on kovaäänistä ja melodista. Vaikka galapagosinmatkijat osaavat lentää, niiden näkee useammin juoksevan maassa kuin lentävän. Ne ovat reviiritietoisia lintuja, jotka elävät tavallisesti 2–5 aikuisen yksilön ryhmissä, mutta joskus selvästi isommissakin. Näissä usein monimutkaisissa ryhmissä on usein vain yksi lisääntyvä naaras, joskin useampiakin voi olla. Ne ovat yhteispesijöitä. Jokaisella on oma pesä, mutta lisääntymisaluetta puolustetaan yhteistuumin. Pesivillä linnuilla on tyypillisesti apuna edellisen poikueen koiraita tai pesinnässä epäonnistuneita yksilöitä auttamassa poikasten kasvatuksessa. Ei ole lainkaan epätavanomaista, että pesivät galapagosinmatkijat hoitavat myös poikasia, jotka eivät ole niiden omia. Pesä rakennetaan kaktukselle tai jollekin korkeammalle kasville. Sen rakennusmateriaalina käytetään oksia. Naaras munii tavallisesti neljä munaa, ja niitä haudotaan 13–14 vuorokautta ennen kuin poikaset kuoriutuvat.


title: Galapagosinmatkija

text: Laji on kaikkiruokainen. Sen monipuolinen ravinto koostuu niveljalkaisista, kaktusten ja muiden kasvien medestä, hedelmistä, pienistä selkärankaisista, merilintujen munista ja poikasista sekä raadoista. Galapagosinmatkijat voivat napata myös loisia laavaleguaanien iholta. Santa Fén saarella niiden tiedetään satunnaisesti myös juovan verta elävistä laava- ja merileguaaneista.


title: Galapagosinmatkija

text: Galapagosinmatkija tuli tieteen tietoon kun Charles Darwin keräsi lajista näyteyksilöt Santiagon ja Isabelan saarilta. Hän kuitenkin uskoi, että San Cristóbalin ja Isabelan saaren linnut olisivat samaa muotoa, mutta Santiagon yksilöt edustaisivat erillistä lajia. Myös lajin Englannissa kuvaillut John Gould erehtyi. Hän kuvasi galapagosinmatkijan vuonna 1837 nimellä "Orpheus parvulus" Isabelalta eli silloiselta Albemarlelta peräisin olevan holotyypin perusteella, mutta vakuutti Darwinille, että Santiagon eli silloisen Jamesin ja San Cristóbalin eli silloisen Chathamin yksilöt olisivat samaa lajia. Nykyään tiedetään, että Isabelan ja Santiagon galapagosinmatkijat ovat vain saman lajin eri alalajeja. San Cristóbalilla sen sijaan elää oma lajinsa.


title: Niilo Päätalo

text: Niilo Aukusti Päätalo, sukunimi aik. "Määttälä" (s. 2. lokakuuta 1918, Kuusamo) on suomalainen maanviljelijä ja kirjailija.


title: Niilo Päätalo

text: Päätalo viljelee kotitilaansa Kuusamon Vasaraperällä. Hän on kirjoittanut lehtiin runoja ja suorasanaista tekstiä sekä julkaissut useita omakustannekirjoja.


title: Sergei Grinkov

text: Sergei Mihailovitš Grinkov (, 4. helmikuuta 1967 Moskova – 20. marraskuuta 1995 Lake Placid) oli venäläinen paritaitoluistelija. Hän kuoli yllättäen vuonna 1995.


title: Sergei Grinkov

text: Grinkov luisteli yhdessä Jekaterina Gordejevan kanssa. Olympialaisissa he voittivat kultaa Calgaryssa 1988 ja Lillehammerissa 1994. Maailmanmestaruuskisoissa pari voitti kultaa vuosina 1986, 1987, 1989 ja 1990 sekä hopeaa vuonna 1988. EM-kilpailuissa he voittivat kultaa vuosina 1988, 1990 ja 1994 sekä hopeaa vuonna 1986. Grinkov meni naimisiin parinsa Jekaterina Gordejevan kanssa huhtikuussa 1991. Heidän tyttärensä Daria syntyi vuonna 1992.


title: Sergei Grinkov

text: Grinkov kuoli yllättäen sydänkohtaukseen omissa harjoituksissaan vuonna 1995, Lake Placidissa.


title: HMS Bridgewater (L01)

text: HMS Bridgewater (viirinumerot L01 ja U01) oli Britannian Kuninkaallisen laivaston Bridgewater-luokan sluuppi, joka palveli toisessa maailmansodassa.


title: HMS Bridgewater (L01)

text: Alus laskettiin vesille ilman virallisia seremonioita ja se valmistui maaliskuussa 1929 Devonportin telakan henkilöstöä miehistönään. Se sijoitettiin sisaraluksensa "HMS Sandwichin" kanssa Kiinan asemalle, jossa ne korvasivat "HMS Bluebellin" ja "HMS Foxgloven". Kiinan matkalla olleet ja sieltä saapuvat kohtasivat toisensa Adenissa.


title: HMS Bridgewater (L01)

text: Alus viipyi Kiinan asemalla tammikuuhun 1935, jolloin se siirrettiin telakalle Etelä-Afrikkaan ennen siirtoa Afrikan asemalle (myöhemmin Etelä-Atlantin asema). Alus viipyi uudessa sijoituspaikassaan Devonportiin paluuseensa saakka 1. syyskuuta 1936.


title: Watsonin oireyhtymä

text: Watsonin oireyhtymä on autosomissa vallitsevasti periytyvä sairaus, jolle luonteenomaisia piirteitä ovat pulmonaalistenoosi, maitokahviläiskät, alentunut älyllinen suorituskyky ja lyhytkasvuisuus. Useimmilla sairastuneilla esiintyy makrokefalisuutta ja Lischin noduluksia; lisäksi kolmasosalla on neurofibroomia. On todisteita siitä, että oireiston aiheuttaa mutaatio NF1-geenissä kromosomissa 17.


title: Nokia C1-00

text: Nokia C1-00 on kesäkuussa 2010 julkaistu matkapuhelinvalmistaja Nokian valmistama kahdella SIM-korttipaikalla varustettu kehittyville markkinoille suunnattu matkapuhelin.


title: Hyvät munkit volume 2

text: Hyvät munkit volume 2 on rap-artisti Super Jannen 21. joulukuuta 2011 julkaistu albumi. Sen julkaisi Super Since Birth -levy-yhtiö.


title: Matti Elovaara

text: Matti Juhani Elovaara (s. 30. joulukuuta 1939 Paimio) on suomalainen liike-elämän vaikuttaja ja kauppaneuvos. Elovaara toimi Oy Tamro Ab:n toimitusjohtajana vuosina 1985–1999.


title: Matti Elovaara

text: Matti Elovaara valmistui ekonomiksi Kauppakorkeakoulusta vuonna 1963. Vuosina 1964–1971 hän toimi Tam-Tradingin Oy:n toimitusjohtajana. Tästä tehtävistä Elovaara siirtyi vuonna 1971 Oy Aurum-Pharmakon Ab:n ja Tampereen Rohdoksen fuusiossa syntyneen Oy Tamro Ab:n toimitusjohtaja Nils Snellmanin assistentiksi. Vuonna 1974 Elovaara nimitettiin 2. varatoimitusjohtajaksi, sitten 1. varatoimitusjohtajaksi ja viimeksi toimitusjohtajaksi vuonna 1985. Eläkkeelle siirtymisensä jälkeen Elovaara toimi Suomen Posti Oyj:n hallituksen puheenjohtajana sekä neljän suomalaisen ja kolmen ruotsalaisen yhtiön palveluksessa. Kauppaneuvoksen arvon Elovaara sai vuonna 1995.


title: Matti Elovaara

text: Eläkkeelle jäätyään Elovaara muutti Portugalin Algarveen. Nollaverotuksen hän kertoi yhdeksi muuttoon vaikuttaneeksi tekijäksi (HS 18.10.2015).


title: Kalium-tert-butoksidi

text: Kalium-tert-butoksidi (usein myös kalium-t-butoksidi, kalium-tert-butylaatti tai KOtBu) (CHKO) on kalium- ja tert-butoksidi-ionien muodostama yhdiste. Yhdistettä käytetään laajasti orgaanisessa synteesissä.


title: Kalium-tert-butoksidi

text: Kalium-tert-butoksidi on valkoista hygroskooppista jauhetta. Se on sisältämänsä tertiäärisen alkoksidi-ionin, tert-butoksidi-ionin, vuoksi hyvin voimakas emäs. Se on voimakkaampi emäs kuin esimerkiksi primääriset ja sekundääriset alkoksidit. Kalium-tert-butoksidi on kuitenkin melko huono nukleofiili. Yhdiste liukenee hyvin alkoholiin ja tetrahydrofuraaniin ja heikommin dietyylieetteriin ja hiilivetyihin.


title: Kalium-tert-butoksidi

text: Kalium-tert-butoksidi reagoi ilman kanssa muodostaen kaliumhydroksidia ja kaliumkarbonaattia. Yhdisteen emäksisyys riippuu liuottimesta. Emäksisimpiä ovat kalium-tert-hydroksidin dimetyylisulfoksidiliuokset ja vähemmän emäksisiä liuokset seuraavassa liuottimen mukaisessa järjestyksessä: alkaanit, tetrahydrofuraani ja tert-butanoli. Emäksisyyteen vaikuttavat tert-butoksidi-ionien ja liuottimen väliset vuorovaikutukset. Muun muassa tert-butanolin kanssa ioni muodostaa klustereita, jotka ottavat protonin heikommin vastaan kuin vapaa ioni.


title: Kalium-tert-butoksidi

text: Kalium-tert-butoksidia on saatavana kaupallisena tuotteena kiinteänä jauheena ja tetrahydrofuraaniliuoksena. Usein ennen käyttöä tuote puhdistetaan sublimoimalla se 230 °C:n lämpötilassa 1 mmHg:n paineessa. Usein se kuitenkin valmistetaan ennen käyttöä kaliummetallin ja tert-butanolin välisellä reaktiolla.


title: Kalium-tert-butoksidi

text: Kalium-tert-butoksidin etuna verrattuna esimerkiksi kaliumhydridiin on suurempi liukoisuus eri liuottimiin ja erityisesti hiilivetyihin. Sitä käytettäessä ei vapaudu vetykaasua, toisin kuin kaliumhydridiä käytettäessä. Yhdistettä käytetään orgaanisessa synteesissä emäksenä muun muassa alkylointireaktioissa, asetyloinneissa, esteröinneissä ja transesteröinneissä, additioreaktioissa, kuten Michael-additiossa, aldolikondensaatioissa sekä alkyynien valmistuksessa eliminaatioreaktioilla, ja se muodostaa alkyylilitiumyhdisteiden kanssa erittäin vahvan emäksen, niin kutsutun Schlosserin emäksen.


title: Carl Magnus Engman

text: Carl Magnus Engman (18. elokuuta 1778 Oulu – 22. maaliskuuta 1852 Oulu) oli suomalainen kauppias, kauppaneuvos ja laivanvarustaja.


title: Carl Magnus Engman

text: Carl Magnus Engmanin isä Carl Friedrich Engman oli vuosina 1770–1795 pääasiassa osaomistajana kahdessatoista eri puolilla Eurooppaa liikennöineessä aluksessa. Uppsalassa opiskellut C. M. Engman jatkoi isänsä kuoltua 1795 tämän toimintaa. Laivanvarustajana Carl Magnus Engman omisti yksin prikit Beatan (rakennusvuosi 1799) ja Favoriten (1815), fregatit Palemon (1806), Pompejin (1808), Voltairen (1810), Atlaksen (1811), Cendrillonin (1811), Superben (1814) ja Sultanin (1815) sekä brigantiini Novo Conton (1807), kuunari Fredrikan (1809) ja kaljaasi Sofia Elisabetin (1809). Lisäksi hänellä oli osaomistuksia muista laivoista. Useimmat laivoista veivät tervaa ja puutavaraa Oulusta Ruotsiin ja Englantiin, ja palasivat usein suolalastissa.


title: Carl Magnus Engman

text: Vuonna 1809 Engman valittiin Oulun raatimieheksi ja hänelle myönnettiin seuraavana kesänä kauppaneuvoksen arvo. Engman osallistui myös vuoden 1809 Porvoon valtiopäiville Oulun ja Kajaanin kaupunkien edustajana. Engmanin liiketoimet ajautuivat muun muassa Suomen sodan vuoksi alamäkeen 1810-luvun lopulta alkaen ja Engman luopui laivoistaan. Oulun vuoden 1822 palo aiheutti Engmanille suuria menetyksiä ja hän luopui porvarinoikeuksistaan joitakin vuosia ennen kuolemaansa.


title: Playboy-kartano

text: Playboy-kartano on Playboy-lehden perustaja Hugh Hefnerin koti. Se sijaitsee Holmby Hillsin alueella Los Angelesissa, Kaliforniassa, lähellä Beverly Hillsiä. Kartano tuli kuuluisaksi 1970-luvulla median kautta, kun reportterit kiinnostuivat Hefnerin suuresta kumppanimäärästä.


title: Malcolm Champion

text: Malcolm Eadie Champion (12. marraskuuta 1883 Norfolkinsaari – 26. heinäkuuta 1939 Auckland, Uusi-Seelanti) oli Uuden-Seelannin ensimmäinen olympiavoittaja ja ensimmäinen Uutta-Seelantia olympialaisissa edustanut uimari. Vuonna 1912 hän voitti kultamitalin 4 × 200 m vapaauintiviestissä Tukholman olympialaisissa Australaasian joukkueessa yhdessä kolmen australialaisen kanssa.


title: Malcolm Champion

text: Champion syntyi vuonna 1883 Norfolkinsaarella (nykyisin Australian alueella, mutta tuolloin Britannian siirtomaa). Hänen äitinsä, Sarah Clara Quintal, polveutuu eräästä Bountyn kapinallisesta, Matthew Quintalista. Hänen isänsä kapteeni Walter Champion oli merikapteeni, joka seilasi Tyynellämerellä. Perhe muutti Aucklandiin vuonna 1897.


title: Malcolm Champion

text: Vuosina 1901–1914 Champion voitti 32 Uuden-Seelannin kansallista mestaruutta ollen eräässä vaiheessa mestari kaikilla matkoilla 220 jaardista (200 m) mailiin (1,6 km). Vuonna 1911 hän oli pitkän matkan Englannin-mestari ja 880 yd (800 m) Thamesin-mestari. Hän edusti myös Australaasiaa samana vuonna kuningas Yrjö V:n kruunajaisia juhlistaneissa Brittiläisen imperiumin mestaruuskisoissa, joissa hän sijoittui kolmanneksi mailin kilpailussa.


title: Malcolm Champion

text: Uuden-Seelannin olympiakomitean taloudellisten vaikeuksien vuoksi hänen uintiseuransa järjesti lainan, jotta hän voisi matkustaa Tukholman olympialaisiin vuonna 1912. Olympialaisissa Champion kantoi Australaasian joukkueen lippua. Alun perin hänen oli tarkoitus kilpailla vain 400 m ja 1 500 m vapaauinneissa, mutta Bill Longworthin äkillinen korvatulehdus toi hänelle paikan viestijoukkueessa. Joukkue voitti viestin maailmanennätysajalla 10.11,2.


title: Malcolm Champion

text: Champion oli Uuden-Seelannin ainoa olympiakultamitalisti uinnissa vuoteen 1996, jolloin Danyon Loader voitti 200 m ja 400 m vapaauinnit Atlantan olympialaisissa. Vuonna 1990 Champion otettiin jäseneksi Uuden-Seelannin Sports Hall of Fameen. Vuonna 2005 koko voittoisa viestijoukkue otettiin jäseneksi Australian Sport Hall of Fameen, jossa Champion on ainoa ei-australialainen jäsen.


title: Malcolm Champion

text: Uransa lopetettuaan Championista tuli valmentaja. Hän valmensi muun muassa omaa tytärtään Ednaa.


title: CounterPunch (lehti)

text: Counterpunch on yhdysvaltalainen uutiskirje ja verkkosivusto, joka käsittelee politiikkaan liittyviä aiheita.


title: CounterPunch (lehti)

text: Uutiskirje sai alkuunsa vuonna 1994 ja sen perustaja on yhdysvaltalainen tutkiva toimittaja Ken Silverstein. Myöhemmin mukaan liittyvät toimittajat Alexander Cockburn ja Jeffrey St. Clair. Vuonna 1996 Silverstein jätti julkaisun, jonka jälkeen Cockburn ja St. Clair ovat yhdessä johtaneet toimintaa.


title: Kuutamokeikka

text: Kuutamokeikka voi tarkoittaa ainakin seuraavia:


title: Infantiili neuroaksonaalinen dystrofia

text: Infantiili neuroaksonaalinen dystrofia eli Seitelbergin tauti on yleensä peittyvästi periytyvänä pidetty harvinainen oireyhtymä, jossa neuronien aksonit surkastuvat. Useimmiten oireilu alkaa kävelyn heikentymisenä vammautuneen ollessa 14–18 kuukauden ikäinen, mutta varhaisempaa oireilua esiintyy joskus jo 6–8-kuukautisilla. Psykomotorinen taantuminen aiheuttaa esimerkiksi lihasheikkoutta. Kasvoissa ja käsissä voi esiintyä pakkoliikkeitä, ja joskus oireisto aiheuttaa alaraajahalvauksen.


title: Infantiili neuroaksonaalinen dystrofia

text: Oireistoon liittyy etenevä kehitysvammaisuus, jonka yhteydessä tavataan silmävärvettä, silmähermojen surkastumista sekä näkö- ja kuulovammojen kehittymistä. Oireistolla on yhteys hengityselininfektioihin, jotka voivat kroonistua. Tyypillisesti vammautunut elää noin 10-vuotiaaksi.


title: Infantiili neuroaksonaalinen dystrofia

text: Seitelbergerin tauti kuvattiin ensi kertaa vuonna 1952.


title: Sankarit

text: Sankarit tarkoittaa seuraavia asioita:


title: Hyvän joulun toivotus

text: Hyvän joulun toivotus () on englantilainen joululaulu 1500-luvulta. Laulun on suomentanut Sauvo Puhtila. Laulun alkuperä on englantilaisessa perinteessä, jossa joulun aikaan laulajia kiersi ovelta ovelle laulamassa joululauluja rahaa tai ruokaa vastaan.


title: Sonodan oireyhtymä

text: Sonodan oireyhtymä on Japanissa vuonna 1988 kuvattu oireyhtymä, johon liittyy kasvojen erityinen pyöreys, nenän mataluus ja suun pienikokoisuus. Psykomotorinen kehitys on ollut viivästynyt, ja synnynnäisistä sydänvioista on todettu pulmonaalistenoosia ja kammioväliseinäaukkoa. Poikkeavaa on ollut myös ihon erityinen tummuus ja käsien viivojen poikkeavuudet. Sonodan oireyhtymä on katsottu peittyvästi periytyväksi.


title: Victor von Haartman

text: Victor Georg Gustaf Gabriel von Haartman (4. maaliskuuta 1830 Helsinki – 21. toukokuuta 1895 Bonn, Saksan keisarikunta) oli suomalainen hallintomies, senaattori ja säätyvaltiopäivien maamarsalkka.


title: Victor von Haartman

text: Victor von Haartman menetti vanhempansa jo lapsena ja hänet adoptoi ja kasvatti hänen setänsä, senaatin talousosaston varapuheenjohtajana toiminut Lars Gabriel von Haartman. Valmistuttuaan lakimieheksi hän aloitti uransa virkamiehenä senaatin talousosastossa ja toimi samalla myös setänsä yksityissihteerinä. Von Haartman nimitettiin Suomen pankin johtokuntaan vuonna 1865 ja hän toimi 1866–1870 sen puheenjohtajana eli pankin pääjohtajana, missä tehtävässä päätyi kilpailemaan senaatin valtiovaraintoimituskunnan päällikön J. V. Snellmanin kanssa. Vuosina 1870–1882 von Haartman oli senaatin jäsenenä ja valtiovaraintoimituskunnan apulaispäällikkönä vastaten kauppa- ja teollisuusasioista.


title: Victor von Haartman

text: Von haartman oli aatelin edustajana valtiopäivillä 1863–1864, 1867, 1872, 1877–78, 1882, 1885, 1888, 1891 ja 1894.


title: Victor von Haartman

text: Vuosina 1882–1888 von Haartman oli Pietarissa Suomen asiain komitean jäsenenä, jossa hän omaksui Suomen senaatin ja Venäjän viranomaisten välisen välittäjän roolin. Hän oli myös säätyvaltiopäivien maamarsalkkana 1888 ja 1891, minkä jälkeen vetäytyi julkisuudesta. Viimeisinä vuosinaan hän oli vielä Suomen ritarihuoneen johtokunnan puheenjohtajana. Dementoitunut von Haartman vietiin keväällä 1895 hoitolaitokseen Bonniin, jossa hänet toukokuussa löydettiin Reinjokeen hukkuneena.


title: Victor von Haartman

text: Von Haartman oli kaksi kertaa naimisissa: ensimmäinen puoliso oli Augusta Vilhelmina Mellin vuosina 1854–1876; tämän kuoltua von Haartman meni naimisiin 1879 Fanny Maria Antellin kanssa.


title: EMachines

text: eMachines oli yhdysvaltalaisen tietotekniikkayritys Acerin tietokone- ja näyttöbrändi. eMachinesin päämaja sijaitsi Irvinessä, Kaliforniassa.


title: EMachines

text: eMachinesin tietokoneet olivat markkinoiden perustietokoneita. Vuonna 2004 Gateway Computer osti eMachinesin. Vuonna 2007 Acer osti Gateway Computerin.


title: EMachines

text: Acer päätti lakkauttaa eMachines-brändin vuonna 2013.


title: Hong Kong (tavarataloketju)

text:
Hong Kong Group Oy (puhekielessä Honkkari) on suomalainen tavarataloketju. Tavarataloja on 27, jotka sijaitsevat pääosin eteläisessä Suomessa.
Yhtiö on perustettu vuonna 1989, ja sen omistavat yhtiön johtoporras sekä yksityiset suomalaiset sijoittajat. Konserni työllistää noin 650 henkilöä. Yrityksen Vantaan tavaratalo tuhoutui lähes täysin tulipalossa jouluaatonaattona 2010. Yrityksellä on ollut maksuvaikeuksia alkuvuodesta 2017, ja se on hakeutunut yrityssaneeraukseen. Toukokuussa 2018 ruotsalainen halpatavaraketju Rusta ilmoitti ostavansa Hong Kongin.


title: Jakob Wilhelm Chydenius

text: Jakob Wilhelm Chydenius (12. kesäkuuta 1863 Helsinki – 20. lokakuuta 1926 Helsinki) oli suomalainen oikeustieteilijä, professori ja sortovuosien passiivisen vastarinnan organisoija.


title: Jakob Wilhelm Chydenius

text: J. W. Chydeniuksen isä oli kemian professori Johan Jakob Chydenius. Hän opiskeli lakitiedettä ja väiteltyään tohtoriksi vuonna 1891 hänen uransa eteni nopeasti. Jo vuonna 1892 Chydenius tuli yliopiston siviililainopin ja roomalaisen oikeuden vt. professoriksi. Hän toimi tehtävässä sen jälkeen kuolemaansa saakka, vuodesta 1901 varsinaisena siviiliopin professorina. Alansa tiedeyhteisössä Chydenius herätti huomiota ja arvosteluakin perinteisistä oppirakenteista poikkeavilla näkemyksillään. Hänen tärkeimmät teoksensa olivat avioliitto-, testamentti-, perintö- ja sopimusoikeuden oppikirjat.


title: Jakob Wilhelm Chydenius

text: Ensimmäisen sortokauden aikana Chydenius osallistui passiivisen vastarinnan kuten kutsuntalakkojen organisointiin ja oli myös vuonna 1901 mukana salaisen vastarintajärjestö Kagaalin perustamisessa, joskaan ei myöhemmin osallistunut aktiivisesti sen toimintaan. Hän toimi Ruotsalaisessa puolueessa, mutta ei hakeutunut poliittisiin luottamustehtäviin. Chydenius oli kuitenkin kahdesti sihteerinä säätyvaltiopäivien valiokunnissa ja kuului kahdesti uskonnonvapauskysymystä pohtineeseen komiteaan. Yhteiskunnallisilta näkemyksiltään hän kannatti hyvin jyrkkää taloudellista liberalismia.


title: M/S Thor Liberty

text: M/S Thor Liberty on Britannian lipun alla kulkeva rahtialu, joka on rekisteröity Mansaarelle, jossa sen kotisatama on Douglas.


title: M/S Thor Liberty

text: Aluksen miehistö on ukrainalaista ja se on mukavuuslippulaiva.


title: M/S Thor Liberty

text: Marraskuussa 2012 laivan nimeksi vaihtui Moreta Cargo 5.


title: M/S Thor Liberty

text: Joulukuussa 2011 laiva oli räjähde- ja ohjuslastissa matkalla Saksasta Etelä-Koreaan. Se saapui Suomen vesille 9.12., joutui Saaristomerellä myrskyssä vaikeuksiin ja pyysi luotsin. Satamassa havaittiin, että räjähteet oli lastattu huonosti. Ohjukset oli ilmoitettu käännöksessä virheellisesti ilotulitteiksi, kun alkuperäisessä rahtikirjassa luki "rockets". Sillä ei ollut aseiden kauttakuljetuslupaa, joten ohjukset ja räjähteet takavarikoitiin.


title: M/S Thor Liberty

text: Laiva siirrettiin Kotkan Mussalon satamaan. Ohjukset oli lastattu laivaan Emdenin satamakaupungissa. Ne oli myynyt Saksan hallitus Etelä-Koreaan.


title: M/S Thor Liberty

text: Laiva lähti Kotkan Mussalosta 6. tammikuuta 2012 klo 4 aamuyöllä mukanaan räjähteet ja ohjukset uudelleen pakattuina. Laivaan lastattiin myös muun muassa paperikoneen osia. Laivan päällikkö ja perämies pääsivät myös lähtemään, sillä matkustuskielto purettiin, vaikka heitä odottaa syyte räjähdelastin puutteellisesta lastauksesta.


title: Ariman oireyhtymä

text: Ariman oireyhtymä on harvinainen oireyhtymä, johon liittyvät keskeisimmin poikkeavuudet silmissä ja aivoissa. Tyypillisimmät oireet ovat refleksien puute, pikkuaivojen kehittymättömyys ja pieni, taaksevetäytynyt leuka. Oireistossa saattaa esiintyä myös esimerkiksi kehitysvammaisuutta, silmävärvettä ja lyhytkasvuisuutta. Sen yhteydessä esiintyy erilaisia maksa- ja munuaisvaurioita. Maksan osalta on kuvattu rasvoittumista, laajentumista ja fibroosia.


title: Ariman oireyhtymä

text: Ariman oireyhtymän on katsottu periytyvän peittyvästi. Tila kuvattiin ensi kertaa vuonna 1971. Vuonna 1980 kuvattiin potilas, jonka oireet muistuttivat Joubertin oireyhtymää ja sen lisäksi suoni- ja verkkokalvon halkeamaa, jota kyseiseen oireistoon ei ennen oltu yhdistetty. Vuonna 1992 kirjoittaneet Saraiva ja Baraitser katsoivat potilaan oireiden kuuluvan Ariman oireyhtymään.


title: Gustaf Fogelholm

text: Gustaf Fogelholm (22. tammikuuta 1864 Oulu – 26. toukokuuta 1940 Helsinki) oli Nokia-yhtiön toimitusjohtaja 1895–1918.


title: Gustaf Fogelholm

text: Fogelholm kävi Haminan kadettikoulun, mutta erosi 1886 armeijan palveluksesta luutnanttina vain vuoden kuluttua valmistumisestaan ja siirtyi opiskelemaan insinööriksi. Vuonna 1888 hän meni naimisiin Gertrud Idestamin kanssa, jonka isä oli tuolloin paperiteollisuuteen keskittyneen Nokia-yhtiön perustaja ja johtaja Fredrik Idestam. Toimittuaan Nokialla kasöörinä ja Suomen Yhdys-Pankissa konttoristina Fogelholm tuli 1892 Ab Walkiakosken isännöitsijäksi. Jo kolme vuotta myöhemmin hän seurasi appeaan Nokian toimitusjohtajana.


title: Gustaf Fogelholm

text: Fogelholmin johtajankaudella paperiteollisuus kärsi kannattavuusongelmista, mutta Nokian toiminta laajeni huomattavasti. Yhtiö investoi voimakkaasti voimantuotantoon ja rakennutti 1900-luvun alussa suuret voimalaitokset, joista riitti sähköä myytäväksi asti. Maailmansodan aikana päätuotteeksi muodostui sanomalehtipaperi, jolle oli Venäjällä lähes rajaton kysyntä, mutta yhtiön tulos pysyi huonona. Vuonna 1918 Suomen Gummitehdas Oy valtasi Nokian enemmistön ostamalla Fogelholmin osakkeet. Fogelholm toimi tämän jälkeen kaksi vuotta Kaupunkien ja maalaiskuntien keskuslainarahaston toimitusjohtajana ja sen jälkeen erinäisten yhtymien ja teollisuuden työnantajaorganisaatioiden hallituksissa. Sisällissodan aikana Fogelholm toimi Nokian suojeluskunnan päällikkönä.


title: Železnogorsk

text: Železnogorsk ():


title: Snt

text: SNT tai snt voi viitata johonkin seuraavista:


title: Bodiamin linna

text: Bodiamin linna on vallihaudan ympäröimä keskiaikainen linna East Sussexissa Englannissa. Sen rakennutti ritari Edward Dalyngrigge puolustaakseen aluetta ranskalaisia vastaan satavuotisen sodan aikana.


title: Bodiamin linna

text: Linnan kaikissa neljässä kulmassa on pyöreä kolmikerroksinen torni, minkä lisäksi keskellä eteläistä, itäistä ja läntistä sivuja ovat neliskulmaiset tornit. Etelätornissa on ollut portti, joka on yhdistetty nostosillalla vallihaudan etelärantaan.


title: Kaikki loppuu

text: Kaikki loppuu on rap-artisti Timo Pieni Huijauksen toinen sooloalbumi, joka julkaistiin 28. maaliskuuta 2012 Rähinä Recordsin kautta.


title: Kaikki loppuu

text: "Kaikki loppuu" nousi parhaimmillaan Suomen virallisen albumilistan yhdeksännelle sijalle ja vietti listalla yhteensä kolme viikkoa. Albumin ensimmäinen näytekappale "Jos te vaan seisotte vieres" julkaistiin 7. huhtikuuta 2011 osana koulukiusausta vastustavaa Ryhdy vastarintaan -kampanjaa. Albumin ensimmäisen singlen "Pleiboi" on tuottanut DJ RZY, ja siitä julkaistiin musiikkivideo maaliskuussa 2012. "Pleiboi" sijoittui 15. sijalle Suomen virallisella singlelistalla. Myös albumin kappaleesta "Paratiisi" on kuvattu musiikkivideo, joka julkaistiin toukokuussa 2012. Timo Pieni Huijaus on kertonut albumin olevan henkilökohtaisempi kuin hänen aikaisempi "Emävale" -albuminsa. Albumi kertoo enemmän tämän päivän asioista, joihin hän haluaa vaikuttaa. Timo Pieni Huijaus kertoi myös, että albumin kappaleet ovat syntyneet hänen omista ja hänen ystäviensä kokemuksista.


title: Douglas Blubaugh

text: Douglas Morlan "Doug" Blubaugh (31. joulukuuta 1934 Ponca City, Oklahoma – 16. toukokuuta 2011 Tonkawa, Oklahoma) oli yhdysvaltalainen vapaapainija, olympiavoittaja ja Pan-Amerikan kisojen kultamitalisti.


title: Douglas Blubaugh

text: Blubaugh voitti vapaapainissa sarjan 73 kg olympiakultaa Roomassa 1960. Olympiaturnauksessa hän voitti muun muassa iranilaisen Imam-Ali Habibin. Lisäksi Blubaugh voitti Pan-Amerikan kisojen kultaa Chicagossa 1959 78 kg:n painoluokassa.


title: Douglas Blubaugh

text: Blubaugh kuoli moottoripyöräonnettomuudessa 16. toukokuuta 2011, 76-vuotiaana.


title: Christiaan Eijkman

text: Christiaan Eijkman (11. elokuuta 1858 Nijkerk, Alankomaat – 5. marraskuuta 1930 Utrecht, Alankomaat) oli alankomaalainen lääkäri ja fysiologian professori. Hän osoitti että beriberi johtuu puutteellisesta ruokavaliosta, mikä johti vitamiinien löytämiseen. Hän sai vuoden 1929 Nobelin fysiologian ja lääketieteen palkinnon yhdessä Frederick Hopkinsin kanssa.


title: Richard Anthony Burke

text: Richard Anthony Burke (s. 19. helmikuuta 1949) on irlantilainen katolisen kirkon pappi. Hän toimi Warrin piispana vuosina 1997–2007 ja Benin Cityn arkkipiispana vuosina 2008–2010.


title: Richard Anthony Burke

text: Burke syntyi Clonmelissa, Irlannissa. Hänet vihittiin papiksi 18. toukokuuta 1975, jota ennen hän oli työskennellyt diakonina Pyhän Patrickin ulkomaisen lähetystyön veljeskunnassa. Warriin hän sai nimityksen koadjuuttoripiispaksi vuonna 1996. Hän seurasi piispanvirassa Edmund Fitzgibbonia vuonna 1997. Hän toimi virassa vuoteen 2007 saakka, jolloin hänet nimitettiin Benin Cityn arkkipiispaksi.


title: Richard Anthony Burke

text: Burke erosi arkkipiispanvirasta toukokuussa 2010, kun häntä syytettiin 14-vuotiaan tytön seksuaalisesta hyväksikäytöstä hänen toimiessaan pappina Warrissa. Burke myönsi seksuaalisen suhteen, mutta väitti tytön olleen täysi-ikäinen.


title: Mindaugas Žukauskas

text: Mindaugas Žukauskas (24. elokuuta 1975 Šiauliai, Liettuan SNT, Neuvostoliitto) on liettualainen kilpauransa päättänyt koripalloilija.


title: Mindaugas Žukauskas

text: Žukauskas varttui KK Šiauliain juniorijoukkueissa, joista hänet nostettiin edutusjoukkueeseen kaudeksi 1995–1996. Hän pelasi myös seuraavan kauden joukkueessa, kunnes siirtyi BC Žalgirisiin. Seuran paidassa Žukauskas voitti Liettuan-mestaruuden vuosina 1998 ja 1999. Lisäksi hän voitti Saporta Cupin kaudella 1997–1998 ja Euroliigan kaudella 1998–1999. Žukauskas edusti seuraa vuoteen 2000 asti ennen siirtymistään KK Union Olimpijaan. Hän pelasi seurassa yhden kauden ja voitti Slovenian-mestaruuden.


title: Mindaugas Žukauskas

text: Vuonna 2001 Žukauskas siirtyi italialaiseen Montepaschi Sienaan. Hän voitti seuralle Saporta Cupin kaudella 2001–2002 sekä Italian-mestaruuden kaudella 2003–2004. Žukauskas edusti seuraa vuoteen 2006 asti, jolloin hän siirtyi Scavolini Pesaroon. Hän pelasi seurassa kolme kautta, jonka jälkeen hän siirtyi takaisin Šiauliaihin.


title: Mindaugas Žukauskas

text: Žukauskas kuului maansa juniorimaajoukkueisiin. Hän edusti Liettuaa vuosien 1996 ja 2004 olympialaisista, joista hän voitti yhden olympiapronssin. EM-kilpailuissa Žukauskas oli mukana vuosina 1999, 2001, 2003 ja 2005. Hän voitti kultaa vuoden 2003 EM-kilpailuista. Lisäksi Žukauskas edusti maataan vuoden 2006 MM-kilpailuissa.


title: Postitoimisto (romaani)

text: Postitoimisto () on yhdysvaltalaisen Charles Bukowskin vuonna 1971 ilmestynyt esikoisromaani. Teoksen on suomentanut Kristiina Rikman WSOY:lle vuonna 1986.


title: Postitoimisto (romaani)

text: Romaani perustuu väljästi Bukowskin omiin kokemuksiin losangelesilaisessa postitoimistossa. Sen päähenkilö on Bukowskin alter ego Henry Chinaski, joka esiintyy useissa Bukowskin teoksissa ja elokuvassa "Baarikärpänen" (1987).


title: Postitoimisto (romaani)

text: "Postitoimisto" kertoo antisankari Henry Chinaskin vaiheista hänen työskennellessään Yhdysvaltain postilaitoksella. Chinaski on alkoholisoitunut, työtä vieroksuva uhkapeluri ja naistenmies, joka omien sanojensa mukaan joutui erehdyksessä postitoimistolle.


title: Postitoimisto (romaani)

text: Chinaski purjehtii vuosien lävitse poukkoillen eri ihmissuhteista toisiin; ainoina pysyvinä elementteinä hänen elämässään ovat raskaan postityön lisäksi melankolinen ja itsetuhoinen maailmankuva, alkoholi, ravihevoset ja naiset.


title: Jevhen Rudakov

text: Jevhen Vasylovytš Rudakov (, 2. tammikuuta 1942 Moskova, Venäjän SFNT, Neuvostoliitto – 21. joulukuuta 2011 Kiova, Ukraina) oli Neuvostoliittoa edustanut jalkapallomaalivahti ja olympiamitalisti.


title: Jevhen Rudakov

text: Rudakov saavutti Neuvostoliiton joukkueessa olympiapronssia Münchenissä 1972 ja EM-hopeaa Belgiassa samana vuonna. Seuratasolla hän edusti vuosina 1963–1977 FK Dynamo Kiovaa, jonka maalivahtina hän voitti kaudella 1974–1975 Cup-voittajien cupin.


title: Lenin-patsas (Ulan-Ude)

text: Ulan-Uden Lenin-patsas (Ven. Памятник Ленину) on maailman suurin Leninin päätä esittävä patsas. Patsas on rakennettu Leninin kunniaksi. Veistoksen alusta on graniittia ja Leninin pää on valmistettu pronssista. Patsas sijaitsee Ulan-Uden kaupungissa "Neuvoston aukiolla" Venäjällä. Paikalliset kutsuvat patsasta myös nimellä "pää". Lenin-patsaan arkkitehtina toimi P. G. Zilberman ja veistoksen valmistivat neuvostoliittolaiset kuvanveistäjät G. V. Neroda ja J. G. Neroda. Patsas painaa noin 42 tonnia ja on 7,7 metriä korkea. Veistos valmistui 5. marraskuuta 1971.


title: Lenin-patsas (Ulan-Ude)

text: Pohjois-Korean entinen johtaja Kim Jong-il vieraili veistoksella Venäjän vierailunsa aikana vuonna 2011.


title: Hyppy

text: Hyppy voi viitata seuraaviin asioihin:


title: Megorskoje

text: Megorskoje (myös "Megrskoje", ) on Ääniseen kaivannon kautta yhteydessä oleva järvi Vologdan alueen Vytegran piirissä Venäjällä. Sen pinta-ala on 49,7 neliökilometriä ja suurin syvyys kolme metriä. Megorskojen osia ovat Kobylje-, Tšagozero- ja Kedrinskojejärvet.


title: Megorskoje

text: Megorskojeen laskee Vodlitsa (Normeksa) -joki. Pohjoisosan Kobyljejärven kautta kulkee Äänisen kanava. Pohja on mudan peittämä, rannat soistuneita tai paikoin hiekkadyyneistä muodostuneita. Järvellä harjoitetaan kalastusta.


title: Kovžskoje

text: Kovžskoje (myös "Kovžinskoje", ) on Volgan vesistöön kuuluva järvi Vologdan alueen Vytegran piirissä Venäjällä. Sen pinta-ala on 65 neliökilometriä, keskimääräinen syvyys 6 ja suurin syvyys 16 metriä. Länsiosaa kutsutaan Lozskojejärveksi.


title: Kovžskoje

text: Kovžskojejärvestä saa alkunsa Volgan–Itämeren vesitiehen kuuluva Kovžajoki. Luonnonkauniilla järvella harjoitetaan muikun, kuhan, säyneen, lahnan ja särjen kalastusta. Se on myös suosittu retkeilykohde.


title: Äänisen kanava

text: Äänisen kanava () on Vytegrajoen ja Syvärin yhdistävä kanava, joka kuului Volgan–Itämeren vesitietä edeltäneeseen Marian kanavajärjestelmään.


title: Äänisen kanava

text: Äänisen etelärantaa myötäilevän kanavan pituus on 68,3 kilometriä. Se kulkee Vodlitsa- ja Oštajokien sekä Megorskojeen kuuluvan Kobyljejärven kautta. Vuonna 1852 valmistunut kanava rakennettiin helpottamaan laivaliikennettä tuulisella ja myöhään jäistä vapautuvalla Äänisjärvellä.


title: Äänisen kanava

text: Kanava menetti merkityksensä Volgan–Itämeren vesitien valmistumisen jälkeen. Se on yhä liikennöintikelpoinen, mutta vailla säännöllistä käyttöä.


title: Enkelten verta

text: Enkelten verta on Johanna Sinisalon romaani vuodelta 2011.


title: Železnogorsk (Krasnojarskin aluepiiri)

text: Železnogorsk () on suljettu kaupunki Krasnojarskin aluepiirissä Etelä-Siperiassa Venäjällä, noin 54 km Krasnojarskista koilliseen. Kaupunki sijaitsee muutamia kilometrejä Jenisein itäpuolella.


title: Železnogorsk (Krasnojarskin aluepiiri)

text: Itse Železnogorskin kaupungin lisäksi suljettuun kaupunkikuntaan kuuluvat taajamat Podgornyi, Tartat, Dodonovo ja Novyi Put sekä Šiveran kylä. Vuonna 2010 kaupungin asukasluku oli 84 795, Podgornyin kaupunkityyppisen taajaman 6 760 ja koko kaupunkipiirin 93 841.


title: Železnogorsk (Krasnojarskin aluepiiri)

text: Paikkakunta perustettiin 1950 ja kaupunki siitä tuli 1954. Nykyisen nimensä se sai 1994. Aiemmin kaupungin nimi oli Krasnojarsk-26, ja myös nimiä "Sotsgorod", "Atomgrad" ja ""p/ja 9"" (п/я 9) on käytetty. Neuvostoaikana kaupunki oli täysin salainen, sitä ei ollut merkitty mihinkään julkisiin karttoihin.


title: Železnogorsk (Krasnojarskin aluepiiri)

text: Železnogorsk on ollut ja on tärkeä sotateollisuuteen liittyvä ydin- ja satelliittiteknologian keskus. Tärkein tuotantolaitos on plutoniumia jalostava "Gorno-himitšeski kombinat" ("Vuorikemian kombinaatti").


title: Železnogorsk (Krasnojarskin aluepiiri)

text: Kaupungissa on myös Venäjän siviilitietoliikennesatelliittijärjestelmien tärkein tuotantolaitos Rešetnjov-yhtiö ("OAO "Informatsionnyje sputnikovyje sistemy"").


title: Morfoliini

text: Morfoliini on orgaaninen kemiallinen yhdiste, jonka kemiallinen rakennekaava on O(CHCH)NH. Se on heterosyklinen ja sisältää sekä amiinin ja eetterin funktionaaliset ryhmät.


title: Morfoliini

text: Morfoliinia voidaan valmistaa dehydroimalla dietanoliamiinia rikkihapolla:


title: Morfoliini

text: Morfoliini imeytyy kehoon hyvin ihon kautta, hengitysteitse ja nieltynä. Se aiheuttaa ärsytystä ja syöpymistä. LD50-arvoja:


title: Morfoliini

text: Morfoliinia käytetään ppm:na kiehutusveden pH:n säätöön höyryvoimalaitoksissa, koska sen jakaantumiskerroin on melkein sama kuin veden, joten se levittyy tasan sekä nesteeseen että höyryyn. Sen pH:ta tasapainottava ominaisuus vaikuttaa siten kaikkialla höyryvoimalaitoksen putkistossa ja estää korrosiota. Morfoliinia käytetään usein hydratsiinin tai ammoniakin kanssa. Morfoliini hajoaa hitaasti näiden höyrysysteemien hapettomassa tilassa.


title: Morfoliini

text: Sitä käytetään myös metallintyöstössä liukuaineena.


title: Morfoliini

text: Morfoliinin kemialliset reaktiot ovat tyypillisesti samanlaiset kuin muillakin sekundaarisilla amiineilla.


title: Morfoliini

text: Sitä käytetään enamiinien valmistuksessa.


title: Morfoliini

text: Morfoliinia käytetään orgaanisessa synteesissä. Esimerkiksi se on yksi osa valmistettaessa keinotekoista antibioottia linetsolidia ja syöpälääkettä gefitinibiä (Iressa).


title: Morfoliini

text: Halpuutensa takia sitä käytetään sekä teollisuudessa että tutkimuksessa liuottimena.


title: Morfoliini

text: Morfoliinia on käytetty emulgaattorina hedelmien pintakäsittelyssä. Normaalisti hedelmien pinnalla on vahaa, joka suojaa niitä homeilta ja hyönteisiltä; sitä usein poistuu hedelmiä käsitellessä kuljetusta varten. Hedelmiä pintakäsitellään morfoliinia lisäaineena sisältävillä vahoilla. .


title: Morfoliini

text: Vuoden 2010 joulukuun alusta alkaen EU:n alueelle tuotavissa hedelmissä ei saa enää käyttää morfoliinia.


title: Jubileinyi

text: Jubileinyi (, suom. "juhlavuosi"):


title: Luvian Kiekko -82

text: Luvian Kiekko -82 (lyh. LuKi-82) on Eurajoen kuntaan kuuluvalla Luvialla toimiva, vuonna 1982 perustettu jääkiekko- ja ringetteseura, jonka ringeten edustusjoukkue pelaa Ringeten SM-sarjassa.


title: Luvian Kiekko -82

text: LuKi-82 on kolminkertainen ringeten Suomen mestari. Vuonna 2008 Kanadan Sault Ste. Mariessa järjestetyissä seurajoukkueiden ensimmäisissä MM-kilpailuissa joukkue sijoittui hopealle. LuKi on myös mukana Turun Kupittaalla joulukuussa 2011 pelattavassa seurajoukkueiden MM-turnauksessa.


title: Kolwezin taistelu

text: Kolwezin taistelu käytiin Kolwezissa toisen Shaban sodan yhteydessä toukokuussa 1978. Zairen (nyk. Kongon demokraattinen tasavalta) johtajan Mobutu Sese Sekon syrjäyttämistä ajanut Kongon kansallinen vapautusrintama ("Front national de libération du Congo", "KNLC") hyökkäsi yhdessä katangalaisten separatistien kanssa Kaakkois-Zairessa sijaitsevan Shaban provinssin (nyk. Katanga) varakkaaseen kaivoskaupunkiin, jonka sadantuhannen asukkaan joukossa asui myös 3 000 eurooppalaista. FNLC toteutti kaupungissä verilöylyn, jonka yhteydessä otettiin zairelaisia ja eurooppalaisia panttivankeja. Ranska päätti puuttua tilanteeseen ja lähetti alueelle muukalaislegioonan 2. laskuvarjojääkärirykmentin, joka teki maahanlaskuoperaation Kolweziin 18. toukokuuta 1978.